Sejarah Seni Menelan Pedang

Silap mata ialah ilmu yang bertujuan ‘menipu’ mata akan persembahan-persembahan yang di luar jangkaan. Bermacam-macam jenis persembahan silap mata bermula dari gimik kad terup hinggalah ke persembahan ekstrem dan pelik, demi hiburan penonton semata-mata.

Apabila melibatkan persembahan menelan pedang, ia adalah antara salah satu persembahan silap mata yang berbahaya namun tetap menghiburkan para penonton yang sukakan persembahan ekstrem.

Tenik menelan pedang sebenarnya bukan gimik silap mata saja. Ia adalah seni persembahan sebenar di mana ahli silap mata akan memastikan pedang yang dia telan menembusi dari mulut hinggalah ke perut.

Seni ini haruslah dilatih selama beberapa tahun oleh ahli silap mata profesional. Walaupun ia mempunyai risiko besar untuk mencederakan organ dalaman namun inilah risiko yang harus dihadapi oleh alih silap mata ini.

Seni menelan pedang telah dipraktikkan beribu-ribu tahun dulu. Menurut rekod sejarah, tamadun Indiaadalah yang pertama melopori seni berbahaya ini. Ramai rakyat percaya bahawa seni menelan pedang telah diamalkan sejak 2,000 SM.

Mereka yang mengamalkan seni menelan pedang adalah pedeta India yang dipanggil sebagai Fakir dan Sadhu. Para pendeta ini biasanya melakukan aksi ini dan senaman Yoga untuk penebusan dosa supaya dapat mendekatkan diri kepada entiti ketuhanan dan peroleh kuasa sakti. Selain menelan pedang, mereka juga melakukan aksi berjalan di atas lantai berpaku, menjinakkan ular, dan berjalan di atas api.

Selain India, tamadun-tamadun lain juga memperoleh seni menelan pedang berkat aktiviti perdagangan darat melalui Jalan Sutera. Tamadun China dan Jepun menerima seni ini kemudian merebak ke seluruh komuniti mereka. Tamadun Yunani Kuno dan Rom juga memperoleh seni menelan pedang sehingga tamadun-tamadun kuno ini mempunyai versi mereka sendiri.

Manakala kaum asal Amerika Utara tidak menerima budaya seni menelan pedang dari India namun mereka melopori seni ini sendirian. Seni menelan pedang mereka sebenarnya bukan menelan pedang seperti kaum India amalkan. Mereka menelan anak panah atau kayu panjang. Mereka yang biasa mengamalkan seni ini ialah para pawang dan pahlawan bagi menunjukkan kekuatan fizikal dan mental mereka.

Pada zaman pertengahan, apabila seni menelan pedang tersebar ke seluruh Eropah, pihak gereja Katolik melihat seni ini sebagai ancaman berbahaya. Maka, pihak gereja mengharamkan pengamalan ini agar rakyat Eropah selamat dari amalan yang tiada makna ini.

Sehinggalah pada tahun 1800-an, seni menelan pedang ‘dihidupkan’ kembali dalam dunia Barat sebagai salah satu aksi persembahan hiburan. Chicago World Fair adalah lokasi pertama para ahli silap mata menunjukkan seni ini kepada penonton warga Amerika. Pada abad ke-20 Masihi, seni menelan pedang akhirnya tersebar ke seluruh dunia melalui amalan ahli silap mata.

Seni menelan pedang sebenarnya tidak mempunyai gimik atau sebarang ilusi seperti apa penonton lihat aksi sebegitu. Seni ini memerlukan seseorang mempunyai kawalan fizikal dan mental yang jitu. Untuk mempraktikkannya, pengamal harus mempunyai kawalan 100% terhadap tubuh bagi memastikan pedang yang dimasukkan itu tidak mencederakan.

Pengamal akan membuka mulut dan luaskan tekak dahulu, kemudian mmemastikan esophagus lurus. Pedang yang dikhaskan untuk memasuki esophagus akan dibasahi dengan pelincir. Setelah fizikal dan mental pengamal bersedia, pedang akan dimasukkan dari mulut hingga ke sistem pencernaan. Jika berjaya, pedang akan melalui paru-paru hingga ke organ perut.

Menyeramkan bukan? Ia memerlukan banyak latihan untuk menjayakan teknik menelan pedang ini Sebab inilah pengamal memakan masa bertahun-tahun untuk mahir mengamalkan seni menelan pedang.

Bagaimana jika ahli silap mata mengalami kecederaan ketika seni menelan pedang dilakukan? Ahli silap tersebut akan alami bengkak dalam tekak dan masalah untuk keluarkan suara akibat kecederan peti suara. Maka, mereka perlu mengamalkan diet cecair dan tidak bersuara selama berminggu-minggu untuk sembuh. Paling teruk, mereka akan alami kehilangan suara.

Jika persembahan menelan pedang dikerapkan, ahli silap mata akan alami disphagia atau kesukaran untuk menelan. Mereka juga akan alami jangkitan bakteria jika saluran darah atau tisu cedera. Jika tidak bernasib baik, kematian berlaku semasa melakukan aksi berbahaya ini.

Walaupun impak seni menelan pedang mampu menggugat nyawa, namun ahli silap mata masih jadikan seni ini sebagai seni persembahan silap mata demi hiburan para penonton. Selagi komuniti ahli silap mata wujud, selagi itulah seni menelan pedang tidak pupus. Kini, ramai pengamal seni menelan pedang terdiri dari penghibur yang mempunyai seni pertahanan diri.

RUJUKAN:

Dimri, Bipin. (2 October 2021). Biting Off More Than You Can Chew? The Dangerous History Of Sword Swallowing. Ancient Origins.


Amalan Bacha Bazi Yang Jijik Di Afghanistan

Afghanistan ada satu sisi gelap yang mencelakakan. Kerana sisi gelap ini sebenarnya berjaya meletakkan seakan-akan dorongan kebudayaan pada sesuatu amalan yang mengundang dosa.

Bermakna “dosa individu” telah dinormalisasikan sampai ke tahap ia tidak dianggap suatu dosa. Itulah rumusan paling ringkas untuk faham tentang amalan bacha bazi. Namanya saja sudah cukup untuk menimbulkan rasa menyampah… apatah lagi perbuatannya.

Bacha bazi ini sebenarnya adalah sejenis versi pada perhαmbααn. Afghanistan memang masih ketinggalan zaman dalam banyak perkara.

Siri peperαηgαη dan perpecαhαη dalam kalangan penduduk menyebabkan negara ini terperαηgkαp dalam kancah yang lapuk. Jadi tidak pelik bacha bazi masih diamalkan. Sesiapa yang kaya memang terjerumus dalam kancah ini.

Mereka akan membeli budak lelaki untuk dilatih dalam buah tarian yang mengghairahkan. Kemudian budak ini perlu menari dalam sebuah majlis hanya dihadiri para lelaki (Haidare, 2020). Jadi semua fahamlah apa yang akan berlaku.

Amalan ini sangat berbeza untuk dibandingkan dengan perkahwinan sejenis di Barat. Sebenarnya tidak sama langsung. Perkahwinan sejenis di Barat adalah persetujuan antara dua pihak.

Manakala bacha bazi pula memaksa golongan anak muda ini untuk “terima hakikat” yang mereka ini adalah alat kepuasan sahaja.

Mereka sebenarnya dibelenggu dengan stigma kemasyarakatan. Tidak boleh lari. Tidak boleh diselamatkan. Ramai dalam kalangan mereka berasal daripada keluarga serba miskin, yang mudah diµgµt andainya ada “masalah” (Qobil, 2010).

Ini sudah menjadi realiti kepada keluarga yang mempunyai anak lelaki. Datangnya Amerika Syarikat pada tahun 2001 patutnya menjadi penyelamat. Walau bagaimanapun, peranan Amerika Syarikat adalah berbeza untuk dibandingkan dengan persepsi umum.

Amerika Syarikat pergi ke Afghanistan untuk memastikan peristiwa 9/11 takkan berlaku lagi. Dan mereka berjaya, dengan menundukkan kumpulan pimpinan Osama bin Laden. Tugas mereka sudah lama selesai…. tetapi mereka enggan menggalas kerja “pentadbiran”.

Disebabkan itulah ramai dalam kalangan anggota Amerika Syarikat diperintah supaya tidak ambil peduli tentang anak-anak Afghanistan yang menjadi mαηgsα anggota Afghanistan (Goldstein, 2015). Ramai dalam kalangan polis Afghanistan mengamalkan perbuatan ini. Pada tahun 2011 misalnya, seorang ibu di Afghanistan terpaksa menelan amarah kerana anak lelakinya dirantai seorang anggota polis bernama Abdul Rahman. Anaknya baru berusia 12 tahun sudah menjadi mangsa rθgθl.

Lalu pihak Amerika Syarikat bertanya pada Rahman, jika dakwaan ini benar. Rahman boleh ketawa ketika mengaku. Dua anggota Amerika Syarikat hilang sabar lalu membelαsαh Rahman cukup-cukup (Jahner, 2015).

Bukan Rahman saja yang buat kerja ini. Ramai lagi menurut serta. Ada yang mewajarkan amalan ini dengan kenyataan tajam: “kalau kami tidak menjolok dubur budak-budak ini, habis kami nak jolok apa? Faraj nenek kami?” (Anderson, 2013).

Inilah barangkali punca kenapa Dunia Islam banyak yang diam melihat Afghanistan kembali tenggelam dalam kancah Talibanisme, memandangkan Taliban sahaja ada political will untuk hapuskan budaya ini. Semua seolah-olah tidak peduli pun tentang Afghanistan, kerana tahu kerosαkαn dalam budayanya.

Namun, ada satu perkara yang jelas: selagi mana semua diam, maka makin menjadi-jadilah kegilaan ini.

Masalahnya, undang-undang anti-bacha bazi ini tidak dikuatkuasakan pun. Kerana ramai dalam kalangan pengamalnya adalah golongan penting dan berkuasa.Di Afghanistan, undang-undang adalah perkara kedua. Perlembagaan pun boleh jadi tisu tandas saja. Yang penting bagi mereka adalah adat istiadat dan pemikiran berkabilah ala-ala suku puak. Mungkin inilah sebab Afghanistan takkan ke mana.

Sementara dunia jauh meninggalkan mereka, Afghanistan hanya terduduk dan terbaring di tempat sama. Yang kaya bukan makin kaya. Yang kaya makin melampau. Walhal mulut berkumat-kamit membibit ayat al-Fatihah setiap kali bersolat.

RUJUKAN:

Anderson, B. (2013, Mei 6). This Is What Winning Looks Like. Vice.

Goldstein, J. (2015, September 20). U.S. Soldiers Told To Ignore (ditapiskan) (ditapiskan) of Boys by Afghan Allies. The New York Times.

Haidare, S. (2020, Ogos 11). ‘Bacha bazi’ outrage after (ditapiskan) takes play to the small screen. BBC.

Jahner, K. (2015, Oktober 1). ‘One of the best’: Defenders show support for ousted Green Beret.

Qobil, R. (2010), September 7). The (ditapiskan) (ditapiskan) dancing byos of Afghanistan. BBC.


Cukai Mengarut Dalam Sejarah

Tak lama dahulu, rakan penulis TP iaitu Ammar Akmal pernah berbicara panjang lebar tentang cukai paling pelik yang diperkenalkan dalam Tamadun Rom. Cukai yang dimaksudkan ialah cukai kencing. Cukai yang dikenakan oleh Maharaja Vespasian itu walau sepelik mana dalam konteks hari ini merupakan penyelamat kepada kantung kewangan tamadun tersebut. Namun, cukai urin bukan satu-satunya cukai pelik yang diperkenalkan manusia dalam lipatan sejarah.

Bagi yang mengikuti sejarah Britain, pasti perasan pada satu ketika, England, Wales dan Ireland pernah diperintah dalam bentuk republik dengan ketua negara dan kerajaan disandang oleh Oliver Cromwell dengan gelaran Lord Protectorate dari 1653 hingga 1658. Memandangkan penyokong gerakan diraja dianggap musuh ketat penyokong pro-republikan, tidak hairanlah mengapa Cromwell sanggup mengenakan cukai ke atas golongan berkenaan.

Selain bertujuan mengekang mereka dari membina semula kekuatan, ia sebenarnya membantu kerajaan menambah wang dalam kantung kewangan mereka. Selepas James II kembali bertakhta, penyokong gerakan diraja England menggali semula kubur Cromwell yang m4ti pada tahun 1658, mem3nggal kepalanya dan menayangkan kepalanya kepada orang di Parlimen di atas sebatang kayu pacak hingga 1685.

Pada abad ke-18, satu cukai baru diperkenalkan kepada orang ramai di England iaitu cukai sabun. Ah, kegilaan apa yang melanda Zaman Pemulihan Diraja ini? Rupanya, cukai ini dikenakan berikutan sikap prejudis golongan bangsawan dan berkuasa terhadap golongan marhaen yang dianggap tidak setaraf dan sentiasa berbau busuk.

Cukai sebegini memaksa pembuat sabun menghasilkan sabun dalam kuantiti lebih banyak untuk pasaran gelap. Untuk mengelak mereka daripada berbuat demikian, pengutip cukai sanggup menutup periuk sabun selama semalam untuk memaksa kegiatan itu dihentikan.

Pada akhir abad ke-17, Tsar Peter Yang Agung mengenakan cukai janggut ke atas mana-mana individu yang berjanggut dan berjambang. Alasan di sebalik pengenalan cukai ini ialah ia tidak melambangkan simbol kemodenan Rusia dan janggut dianggap satu beban kepada sesiapa yang menyimpannya.

Semasa Raja Henry VIII memerintah England dari 1491 hingga 1547, baginda turut mengenakan cukai sama atas alasan janggut melambangkan kedudukan seorang lelaki dalam masyarakat. Justeru, bulu muka perlahan-lahan menjadi simbol kedudukan dan kemuliaan seseorang.

Jika anda seorang kesatria pada Zaman Pertengahan England, bertugas di perbatasan dianggap satu kemuliaan. Jika anda cuba mengelak, maka bersedialah dikenakan cukai pengecut yang diperkenalkan pada tahun 1100.

Ia kemudiannya berubah menjadi cukai tanah ke atas tanah-tanah yang dimiliki para kesatria sebelum sekali lagi berevolusi menjadi denda yang perlu dibayar kerana enggan berkhidmat. Cukai ini kemudiannya lenyap pada abad ke-14.

Jangan nak menipu pengutip cukai jika ditanya sama ada anda menggunakan semula minyak masak yang telah digunakan. Di Mesir Purba, orang sebegini akan dikenakan cukai untuk mengelak mereka daripada menggunakan semula minyak masak yang telah digunakan atau memilih alternatif minyak masak yang lebih murah. Dan satu lagi sebab, komoditi ini dimonopoli oleh Firaun sendiri!

Dari tahun 1885 hingga 1923, Kanada mengenakan cukai imigran ke atas imigran China yang berhijrah ke situ. Tujuannya mudah iaitu sebagai penghalang kepada mereka untuk tidak bermigrasi ke Kanada. Pada awalnya, peneroka-peneroka ini dikenakan cukai sebanyak $50 sebelum ia dinaikkan kepada $500 seorang pada tahun 1903. Selepas tiba di Kanada, mereka bergelut meraih pendapatan sebanyak $1 sehari.

Cukai topi dikenakan kerajaan England ke atas penduduknya pada akhir abad ke-18. Topi rendah hanya dikenakan caj tiga penny manakala topi yang lebih menarik dan besar pula akan dikenakan cukai yang lebih tinggi atau lebih tepat duti dua syiling.

Semasa Era Pemulihan, ada saja cukai mengarut diperkenalkan. Pada awal abad ke-18, cukai pendiang dikenakan sekaligus memaksa penduduk menyimen tempat pendiang mereka dan terpaksa menahan kesejukan menjelang musim sejuk. Cukai sebegini bukan saja dianggap zalim tetapi juga mencetuskan tragedi di banyak tempat di England.

Pada tahun 1684, seorang pembuat roti di Oxfordshire bertanggungjawab mencetuskan satu kebakaran besar yang memusnahkan 20 bangunan dan membvnvh empat orang selepas memecahkan dinding pada pendiangnya untuk mengelak membayar cukai pendiang. Cukai zalim ini dimansuhkan semasa oleh Parlimen dan mendapat perkenan Raja William III pada tahun 1689.

RUJUKAN:

Wilkes, Jonny. Royalists, beards and cowardice: are these the strangest taxes in history?. History Extra. https://www.historyextra.com/period/early-modern/royalists-beards-cowardice-strange-taxes-history/


Blockchain Untuk Pemula

Blockchain (rantaian blok) adalah senarai transaksi yang tidak boleh diubah dalam rangkaian diedarkan (distributed network). – Pengguna boleh membuat senarai untuk dimasukkan.– Ia kemudian disimpan oleh nod yang ada dalam rangkaian dan disahkan oleh pelbagai pihak (dalam hal ini disebut pelombong). – Setiap penyertaan senarai (transaksi) pelanggan mengandungi tandatangan digital individu. – Penyertaan akan disimpan oleh semua nod dalam rangkaian, dikombinasikan ke dalam blok urus niaga dan diuruskan secafra bersama dalam satu rantaian.– Mekanisme konsensus digunakan untuk mengesahkan transaksi. – Dalam kes klasik (Proof-of-Work), cap jari digital (Hash) dikira dari setiap blok transaksi, yang seterusnya dimasukkan ke dalam blok seterusnya dan dengan itu menghubungkan blok-blok dalam suatu pesanan tertentu. Hasilnya membolehkan ia tersedia untuk semua nod rangkaian, menjadikan transaksi masa lalu tidak dapat diubah lagi.

Dalam teknologi Blockchain, setakat ini ada 5 jenis protokol konsensus yang wajib tahu:

1. Proof of Work (PoW)2. Proof of Stake (PoS)3. Proof of Important (PoI)4. Proof of Elapsed Time (PoET)5. Delegated Proof of State (DPoS)

Sementara Blockchain, yang dianggap sebagai teknologi di belakang Bitcoin, mula-mula digambarkan dalam kertas putih oleh Satoshi Nakamoto. – Rangkaian yang terdesentralisasi (decentralized network) yang diterangkan di sini menyelesaikan masalah perbelanjaan dua kali, dengan menggunakan kaedah kriptografi untuk memastikan bahawa aset atau transaksi digital tidak boleh dibuat lebih daripada sekali. – Mekanisme bukti kerja (proof-of-work) memastikan semua yang terlibat mempunyai insentif ekonomi untuk bertindak dengan betul.

Walau bagaimanapun, dalam idea asal blockchain, ia mempunyai beberapa kelemahan kerana penggunaan tenaga yang tinggi dan privasi terhad. – Inilah sebabnya mengapa terdapat pelbagai jenis rangkaian diedarkan, yang dikenali sebagai Ledger Technologies. – Ini kadang-kadang menggunakan lebih banyak mekanisme konsensus yang cekap tenaga atau membenarkan privasi lebih tinggi.

Dalam masa akan datang, diharap agar lebih banyak aplikasi dan juga platform boleh dibangunkan menggunakan teknologi Blockchain.


Selamat Jalan Internet Explorer Ke Alam Sebalik Mata

Semalam, Microsoft telah mengumumkan bahawa mereka akan menamatkan sokongan terhadap Internet Explorer setelah 27 tahun berkhidmat kepada umat manusia. Bermakna semalam juga adalah hari terakhir untuk anda melayari Omi melalui Internet Explorer. Tindakan ini membuatkan Internet Explorer menyertai Blackberry dan Palm Pilot sebagai teknologi yang kembali ke alam sebalik mata.

Kenapa Microsoft menamatkan sokongan terhadap Internet Explorer?

Untuk memastikan perniagaan terus berkembang dan maju, anda perlu memastikan apa yang ditawarkan itu sentiasa relevan. Jika tidak, anda akan menghadapi gelombang penolakan sehingga lingkup kerana tidak mampu bertahan.

Sebagai contoh, Samsung pada mulanya hanyalah pemain kecil sahaja dalam pasaran telefon bimbit. Mereka mula bangkit dengan melancarkan telefon pintar dengan sistem operasi android yang mula mendapat tempat dalam pasaran. Manakala Nokia yang merupakan penguasa pasaran terlalu yakin bahawa pelanggan masih setia kerana mereka miliki branding begitu kuat.

Namun lain pula yang jadi apabila Nokia terus merudum kerana tidak mahu menggunakan android. Sementara Samsung terus menjadi pesaing terkuat kepada Apple.

Perkara ini juga menjadi sebab mengapa Microsoft terus menamatkan sokong terhadap Internet Explorer semalam. Sebenarnya Microsoft sudah lama berhasrat untuk menghantar Internet Explorer ke alam sebalik mata tapi mereka perlukan backup plan yang kuat. Untuk itu Microsoft telah melancarkan Microsoft Edge pada 2016 bagi menggantikan Internet Explorer. Dalam tahun yang sama juga, Microsoft telah menghentikan update terbaru untuk Internet Explorer.

Microsoft Edge boleh dikatakan sebagai turning point kepada Microsoft untuk bangkit kembali dalam pasaran search engine setelah Internet Explorer menerima begitu banyak kritikan. Paling ketara sekali adalah Internet Explorer perlahan serupa siput babi. Kalau nak buat laman web yang agak berat, pasti anda perlu menunggu dengan cukup lama. Di tambah lagi, anda bakal terdedah dengan penggodam jika menggunakan Internet Explorer.

Bagi Microsoft Edge pula, Microsoft telah memperbaiki segala kelemahan yang selama ini membelenggu Internet Explorer. Antaranya adalah anda boleh melayari pelbagai laman web dan Microsoft Edge tidak banyak memakan RAM komputer anda. Oleh sebab itu, Microsoft berpendapat sudah tiba masanya untuk Internet Explorer kembali ke alam sebalik mata biarpun pernah menguasai lebih 90% pasaran search engine pada awal era 2000-an. Jika Microsoft tidak mampu berubah, siap sedia sahaja mereka akan ketinggalan jauh dengan Google melalui Chrome.

Tapi macam mana kalau kita terlalu rindu kepada Internet Explorer?

Jangan risau kerana anda boleh mengakses search engine itu melalui mode IE yang terdapat dalam Microsoft. Maka anda tetap juga boleh buat kerja macam biasa menggunakan Internet Explorer tetapi dikuasakan oleh Microsoft Edge.

Apa-apapun terima kasih kepada Internet Explorer kerana pernah mengisi ruang dan masa sebahagian daripada kita suatu ketika dahulu. Moga pengganti iaitu Microsoft Edge mampu mengulangi kembali kegemilangan yang pernah digapai oleh Internet Explorer. Kalau tak mampu lawan Chrome sekalipun, mohon tumpaskan Firefox.

RUJUKAN:

The Star. (2022, Jun 15). So long, Internet Explorer. The browser retires today. Dipetik daripada https://www.thestar.com.my/tech/tech-news/2022/06/15/so-long-internet-explorer-the-browser-retires-today

Times Now. (2022, Jun 12). Microsoft is shutting down Internet Explorer after 27 years; 90s users get nostalgic. Dipetik daripada https://www.timesnownews.com/viral/microsoft-is-shutting-down-internet-explorer-after-27-years-90s-users-get-nostalgic-article-92155226

Mint. (2022, Jun 13). End of an era: Microsoft to shut its oldest browser Internet Explorer after 27 years. See Twitter reactions. Diperik daripada https://www.livemint.com/news/world/end-of-an-era-microsoft-to-shut-its-oldest-browser-internet-explorer-after-27-years-see-twitter-reactions-11655103668992.html


Siapa Tuhan Einstein?

Einstein percaya kepada Tuhan. Tuhan yang dipercayai oleh Einstein bukanlah Tuhan peribadi (personal God) seperti Tuhan Muslim, Kristian dan Yahudi. Einstein percaya pada Tuhan yang ‘dibentuk’ oleh Spinoza. Bagi Einstein, kepercayaan kepada ‘personal God’ adalah terlalu naif. Perkataan ‘Tuhan’ seakan-akan menunjukkan suatu bentuk ekspresi kelemahan manusia dan primitif.

Jadi, bagaimanakah Tuhan yang dipercayai oleh Spinoza dan juga Einstein? Siapakah Spinoza?

Spinoza adalah ahli falsafah Belanda. Macam Einstein, dia pun berbangsa Yahudi. Kerja utama falsafah Spinoza adalah untuk ‘membaiki’ dan ‘membentuk’ semula agama. Spinoza percayakan Tuhan dan percaya agama merupakan bentuk ‘hubungan’ dengan Tuhan. Tetapi Spinoza berasa skeptik dengan agama yang dianutinya. Bagi dia, agama samawi (Judaism) itu mengarut dan penuh khurafat. Spinoza ini lebih kurang macam ‘merevolusikan’ agama samawi.

Idea metafizik ini ditulis dalam karya agung Spinoza yang berjudul ‘Ethics’. Idea utama metafizik ini adalah berdasarkan monism. Dalam dunia ini hanya satu ‘substance’ saja yang wujud, dan ia dapat difahami dengan pelbagai cara dan tidak terbatas. Segala ciptaan di dunia ini adalah berdasarkan sifat-sifat ‘substance’ tersebut.

‘Substance’ ini tidak mempunyai sebarang kasual (sebab dan akibat) melainkan dari dirinya sendiri. ‘Substance’ ini bersifat Maha (inifinity/tak terbatas) sebab kalau ia terbatas (finite), maka ‘substance’ ini dapat dibataskan dengan perkara lain. ‘Substance’ ini mempunyai sifat-sifatnya tak terhingga banyaknya.

‘Subtance’ ini adalah Tuhan.

Tuhan ini ekspreskan diri dan sifatnya melalui pelbagai cara (inifinite). Segala realiti yang terbentuk di dunia ini adalah hasil daripada ekspresi sifat-sifat Tuhan ini. Manusia wujud hasil daripada sifat-sifat Tuhan ini. Jadi, di sini sebenarnya berlaku ‘kesatuan’ antara manusia dan Tuhan.

Macam mana Tuhan ini mempunyai ‘hubungan’ dengan ‘ciptaannya’ dari segi metafizik dan epistemologi agak rumit nak diterangkan. Aku rasa nak beritahu pun, mesti tak faham. Jadi, faham setakat ini saja pun dah cukup.

Tuhan ini adalah alam. Tuhan ini adalah segala hukum sains. Tuhan ini adalah kebenaran dan hakikat. Tuhan ini adalah sebuah bentuk taakulan (reason). Segala yang wujud terdapat di ‘dalam’ Tuhan, dan tiada apa yang wujud selain daripadanya.

Tuhan ini tidak mengazab perbuatan buruk dan tidak memberikan ganjaran pada perbuatan baik. Tiada kehidupan selepas mati. Tiada yang memberikan keajaiban dan tiada yang mendengar doa-doa manusia.

Inilah Tuhan yang dipercayai oleh Einstein. Tuhan yang cuba ditaakulkan (reasoned) dan Tuhan yang cuba disaintifikan supaya ia tepat mengenai akal, bukan tak logik yang selalu disebut oleh wahyu (pandangan Einstein, bukan pandangan kami).

Einstein pun akui dia bukanlah seorang ateist.


Apa Khabar Keturunan Hitler Dan Stalin?

Menjejak salasilah jalur keturunan sendiri antara perkara yang menarik dialami oleh seseorang, lebih-lebih lagi sekiranya mereka memiliki d4rah keturunan bangsawan atau tokoh yang bersejarah.

Bagi sesetengah orang, ia adalah sesuatu yang membanggakan apabila dapat menjejak nenek moyang sendiri, penulis yang sekadar memiliki kaitan dengan keturunan Kesultanan Terengganu dan Raja Jembal Kelantan walaupun hanya melalui nasab ibu sahaja pun sudah merasa cukup bertuah walaupun tidak layak membawa gelaran Nik atau Tengku.

Tetapi bagi sesetengah orang yang lain pula, mempunyai d4rah keturunan tertentu boleh jadi merupakan satu perkara yang tidak mereka inginkan, bahkan seboleh-bolehnya ingin disembunyikan. Dan menjadi keturunan dari mana-mana tokoh terkenal dalam sejarah adakalanya menjadi beban yang dibawa sepanjang hidupnya.

Samada d4rah yang mereka bawa itu mengundang nasib yang malang atau sebaliknya, tiada sesiapa yang meminta ditakdirkan sedemikian rupa. Inilah yang sedang dialami oleh keturunan beberapa tokoh sejarah yang penuh kontroversi sekarang.

Anak Saudara Adolf Hitl3r Adalah Warganegara Amerika Syarikat

Keturunan dari keluarga sebelah adik lelaki Adolf Hitl3r kini menetap di Long Island, New York, Amerika Syarikat. Bagi mereka yang pernah berkunjung pasti akan mendapati mereka dengan bangganya mengibarkan bendera Amerika.

Bapa mereka, William Patrick Hitl3r, adalah anak kepada adik lelaki dikt4tor terkenal itu yang bernama Alois yang merupakan anak lelaki dari bapa yang sama dengan Adolf. William berhijrah ke Amerika Syarikat pada tahun 1939 tidak lama setelah bertengkar dengan bapa saudaranya itu kerana dia tidak diterima untuk tinggal bersama-sama dan membantu dalam kempen-kempen NAZl.

Beliau turut terkenal dengan penulisan artikel untuk majalah Look edisi 4 Julai 1939 yang berjudul “Why I Hate My Uncle.” Führ3r juga tidak menjadikan William sebagai anak saudara kegemarannya dengan menggelar William sebagai “anak saudaraku yang menjijikkan.”

Semasa P3rang Dunia Kedua, William menyertai angkatan Tentera Laut Amerika Syarikat dan memperoleh pingat Purple Heart ketika berkhidmat di negaranya yang baru. Selepas p3rang, dia menukar namanya dan memiliki empat orang anak lelaki, tiga daripadanya terus hiduo dengan tenang di Long Island dan jarang bercakap dengan mana-mana wartawan.

Berdasarkan cerita yang diperoleh dari jiran tetangga mereka menggambarkan mereka melalui zaman kanak-kanak yang normal di kota Patchogue, dan waktu dewasa mereka juga tidak begitu sederhana. Seorang menjadi pekerja sosial, sementara dua yang lain menjalankan perniagaan syarikat landskap bersama-sama. Tidak ada seorang pun yang berkahwin, jadi mereka tidak mempunyai anak.

Senator ‘Model Playboy’ Ini Cucu Kepada Dikt4tor F4sis Itali

Pada 1 April 2019, frasa berikut terpapar di akhbar Washington Post: “Alessandra Mussolini, the granddaughter of f4scist dictator Benito Mussolini, is engaged in a bitter feud with Jim Carrey, the actor best known for the likes of Ace Ventura: Pet Detective and Dumb and Dumber. No, this is not an April Fools’ Day joke, and yes, the Internet is to blame.”

Tidak seperti keturunan Hitl3r, Alessandra Mussolini tidak mempunyai masalah untuk menarik perhatian ramai pada dirinya sendiri, dia juga tidak merasa kekok atau malu mempertahankan nenek moyangnya.

Oleh itu, ketika Carrey menghina datuknya di Twitter, Mussolini membalas ciapan Twitter berbentuk makian terhadap pelakon komedi dan para penyokongnya itu. Jadi, tidak hairanlah apabila Mussolini mencalonkan dirinya sebagai anggota Italian Social Movement yang berfahaman “neo-f4sis” pada tahun 1992, sebelum berkhidmat sebagai senator di Parlimen Eropah mewakili parti Forza Italia sekitar tahun 2014.

Selain meneruskan legasi warisan datuknya dan politik berhaluan far-right selama beberapa tahun, Mussolini pernah menjadi model untuk majalah Playboy, membintangi puluhan filem Itali, dan bahkan melancarkan album muzik pop yang mendapat sambutan hangat di Jepun.

Cicit Christopher Columbus

Jika seorang anak mengikuti jejak langkah orang tuanya, ia bukan satu perkara yang pelik. Kadang-kadang, seorang cucu bahkan mungkin masih meneruskan legasi datuknya. Tetapi ini kes yang tidak pasti bagaimana harus diklasifikasikan kerana terdapat keturunan yang berusia 500 tahun disingkirkan dari meneruskan warisan keluarga dan membawa gelaran yang sesuai dengan mereka.

Ia dilaporkan berlaku terhadap Cristóbal Colón de Carvajal y Gorosábel, keturunan langsung 18 generasi yang ‘tersingkir’ dari Christopher Columbus. Cristóbal bukan sahaja menyertai Tentera Laut Sepanyol, belayar ke seluruh dunia, dan memerintah kapalnya sendiri pada usia mudanya, tetapi dia juga memegang banyak gelaran kehormat yang telah wujud dalam keluarganya selama beberapa generasi.

Dia secara teknikalnya masih seorang Laksamana dan Adelantado Mayor of the Indies, the 18th Duke of Veragua, dan the 16th Marquis of Jamaica, tetapi menurutnya, gelaran-gelaran itu hanya sekadar gelaran “simbolik” semata-mata pada masa sekarang.

Walaupun keturunan Columbus yang berusia 70 tahun itu tidak mempunyai banyak urusan di Amerika Syarikat, dia menjadi terkenal melalui media setelah dia dinobatkan sebagai grand marshal pada 1992 Tournament of Roses Parade di Pasadena, California, yang mencetus kemarahan kebanyakan penduduk kaum asli Amerika.

Kemudian dia diumumkan akan menjadi co-marshal bersama dengan wakil rakyat Amerika Syarikat, Ben Nighthorse Campbell, seorang politikus dari kaum asli Amerika di Colorado. Beberapa tahun lepas, dia sering muncul dalam berita untuk mempertahankan keturunan keluarganya yang paling kontroversi itu.

Cucu Josef St4lin Punk Buddha

Pada tahun 1967, satu-satunya anak perempuan St4lin, Svetlana Alliluyeva, memalukan Kesatuan Soviet dengan bertindak membelot dan lari ke Amerika Syarikat. Anak perempuan Alliluyeva pula, Olga Peters yang juga dikenali sebagai Chrese Evans kini sudah tentu berada di Amerika Syarikat.

Menurut laporan terbaru, Evans kini menetap di Oregon, mengamalkan kepercayaan Buddha, dan bekerja sebagai peniaga barang antik. Dengan imej bertatu dan fesyen serta rambut gaya punk-rock, dia pernah dirakam membawa r4ifal mainan.

Keturunan Napoleon Bonaparte Mengahwini Cicit Isteri Kedua Napoleon.

Napoleon Bonaparte menulis beberapa surat cinta yang serius kepada isteri pertamanya, Josephine, pada akhir abad ke-18. “Aku berharap tidak lama lagi aku dapat menjatuhkan dirimu dalam pelukanku dan meliputimu dengan sejuta ciuman yang hangat membakar seolah-olah berada di bawah garis khatulistiwa.” Nampak gayanya bakat mengayat awek ini telah diperturunkan kepada cucu cicitnya pula.

Pada tahun 2019, Jean-Christophe, Prince Napoleon yang merupakan seorang pegawai pelaburan bank merangkap cicit saudara Napoleon telah mengahwini Countess Olympia von und zu Arco-Zinneberg dari Austria, cicit saudara isteri kedua Napoleon, Archduchess Marie-Louise dari Austria.

Prince Napoleon pernah membuat kenyataan: “Ketika saya bertemu Olympia, saya terpesona dengan keindahan matanya dan bukan kerana keturunannya.”  Inilah bukti, bahawa dia mewarisi mulut manis pakciknya itu.

Cucu Hideki Tojo Dan Cucu Harry S. Truman Melupakan Dendam

Hideki Tojo adalah Perdana Menteri Jepun sepanjang Jepun terlibat dalam P3rang Dunia Kedua, sebelum dihukum m4ti atas kesalahan jenayah p3rang Kelas-A pada tahun 1948. Hari ini, cucunya, Hidetoshi Tojo, seorang pengusaha, berhasrat mahu menebus dosa-dosa datuknya itu. Menurut The Associated Press, Hidetoshi telah menghubungi Clifton Truman Daniel, cucu Presiden Amerika Syarikat semasa P3rang Dunia Kedua, Harry Truman, dan telah membincangkan kerjasama dalam pelbagai projek untuk menyatukan rakyat.

“Mencapai persefahaman sekaligus bukan kerja yang mudah, tetapi saya yakin kita dapat membina persefahaman, jika kita saling menghormati, dan itu akan menjadi langkah yang pertama.” Jelas Hidetoshi Tojo pada 2015.

Bagi pihaknya, Clifton Truman Daniel, keturunan tokoh kontroversi itu sendiri, kini terlibat dalam program-program bersama mangsa pengeb0man Hiroshima dan Nagasaki yang terselamat dan merupakan penyokong kepada agenda anti-senj4ta nukl3ar.

Sebutan Kehormat: Pewaris Dan Keturunan Dinasti Uthmaniyyah

Hari ini sebenarnya masih terdapat begitu ramai keturunan Sultan yang pernah memerintah Uthmaniyyah pada tahun-tahun akhir sebelum kejatuhannya. Kebanyakannya telah berpecah belah kerana kesemuanya diusir keluar dari Turki ketika revolusi Turki Muda.

Pada hari ini mereka membawa nama keluarga Osmanoglu selaku gelaran bagi keturunan Osman Gazi (pengasas Empayar Uthmaniyyah). Kedudukan “Sultan” Uthmaniyyah pada hari ini disandang oleh Osman VI atau jika mengikut nama yang disyaratkan oleh perlembagaan nama keluarga bagi Republik Turki, Dündar Ali Osman Osmanoğlu.

Beliau dilahirkan dan dibesarkan di Damsyik, Syria. Hanya pada tahun 2017 barulah dia dibenarkan kembali ke Istanbul atas perintah Presiden Turki berikutan kerana per4ng yang tercetus di Syria. Beliau merupakan cicit kepada Sultan Abdülhamid II.

Keturunan Uthmaniyyah yang lain kebanyakannya bertebaran ke serata benua, ada yang berada di England, Perancis, Lubnan, Rusia, Austria, Australia dan bahkan ke Amerika Syarikat. Salah seorang keturunan ini sebenarnya agak popular kerana kerjayanya adalah menghiburkan orang ramai di United Kingdom sebagai seorang pelawak yang dikenali sebagai Naz Osmanoglu. Walaubagaimana pun beliau tidak tahu bertutur dalam bahasa Turki.


Kepala Firaun Kena Lelong

Pada minggu
lalu, atau tepatnya, hari Khamis (4 Julai), rumah lelongan Christie’s di London
menyenaraikan kepala patung Tutankhamun sebagai salah sebuah barang lelongan di
samping 32 buah artifak Mesir yang lain. Hal ini mengundang kontroversi apabila
relik berusia 3000 tahun itu tetap jua dilelong pada harga $6 juta (RM24.7
juta) walaupun menerima bantahan keras daripada Mesir.

Bekas Menteri
Barangan Antik Mesir, Zahi Hawass memaklumkan kepada media AFP, “Kami
berpendapat bahawa patung ini dibawa lari dari Mesir sekitar tahun 1970 kerana
pada masa itu terdapat artifak-artifak lain yang turut dicuri dari Kuil Karnak.
Barangan ini kemudiannya dieksport secara haram.” Beliau turut menambah,
“Sekiranya Christie’s gagal menunjukkan sebarang dokumen yang menyatakan bahawa
patung itu dibawa keluar dari Mesir secara sah, maka mereka perlu memulangkan
patung tersebut.”

Tahun 1970 yang
disebutkan oleh beliau memiliki signifikasi tersendiri. Hal ini kerana pada
tahun tersebut, Pertubuhan Pendidikan, Sains dan Kebudayaan Pertubuhan
Bangsa-Bangsa Bersatu (UNESCO) menggubal Konvensyen Kawalan Import dan Eskport
Artifak Secara Haram bagi membanteras sebarang aktiviti merompak dan menyeludup
khazanah kebudayaan dunia.

Malah pada tahun
1983, Mesir turut menggubal undang-undang yang melarang sebarang aktiviti
pemindahan artifak dari negara berkenaan (Egyptian Law on the Protection of
Antiquities).

KENYATAAN
DARIPADA RUMAH LELONGAN CHRISTIE’S

Bertindak balas
ke atas kenyataan dari Kaherah, Christie’s berkata, “Patung ini tidak pernah
diseludup atau (pemilikannya) langsung tidak dicalit sebarang status
kontroversi. Malahan, kewujudannya telah pun diketahui dan dipamerkan secara
umum sejak bertahun-tahun lagi.” Christie’s turut menambah, “Sebelum ini, Mesir
tidak pernah pun menunjukkan sebarang reaksi sebegini terhadap pameran patung
itu.”

Malah,
Christie’s turut mengeluarkan kronologi pemilikan patung setinggi 28.5
sentimeter itu sejak 50 tahun yang lalu. Menurut Christie’s, mereka difahamkan
bahawa patung yang diperbuat daripada batu kuarzit perang itu telah pun berada
di dalam barangan antik milik Prinz (Prince) Wilhelm von Thurn und Taxis sejak
1960an lagi. Kemudian, patung tersebut dibeli oleh Josef Messine, pemilik
Galerie Kokorian & Company yang berpusat di Vienna pada tahun 1973 atau
1974. Setelah itu, patung berkenaan dikatakan dimiliki Heinz Heizer sebelum
berpindah ke tangan Resandro dari Jerman pada tahun 1985. Resandro terus
menjadi pemilik patung berkenaan sehingga menjualnya di London.

Walau
bagaimanapun, penyelidikan terhadap sejumlah dokumen di samping temu-ramah
terhadap beberapa orang yang terlibat yang dilakukan oleh media Live Science
menemukan sejumlah titik kontroversi pada status pemilikan patung itu di tangan
Prinz Wilhelm.

LIVE
SCIENCE: KENALAN DAN WARIS MENAFIKAN PEMILIKAN PATUNG BERKENAAN

Menerusi
temu-ramah yang dijalankan oleh Live Science terhadap Viktor von Thurn und
Taxis (putera Wilhelm) dan Daria von Thurn und Taxis (anak saudara Wilhelm),
mereka berdua memaklumkan bahawa Wilhelm tidak pernah memiliki patung
berkenaan. Malah, Daria turut menyebutkan bahawa Wilhelm tidak memiliki minat
pada artifak purba atau barang seni. “Beliau bukanlah seorang penggemar seni,”
ujar Daria.

Daria meyakini
bahawa artifak tersebut mungkin pernah dimiliki oleh sepupu Wilhelm, Prinz
Raimondo Torre e Tasso yang mendiami Caesto Duino (sebuah istana di Itali).

Prinz Raimondo
telah pun meninggal dunia. Namun, ahli keluarganya masih hidup di istana
tersebut. Jurucakap keluarga itu memaklumkan kepada Live Science bahawa
Raimondo dan keluarganya tidak pernah memiliki patung tersebut.

Nada yang sama
turut disuarakan oleh Dagula Walterskirchen, seorang sejarahwan dan jurnalis
yang sangat mengenali Wilhelm.

Namun, Catherine
Manson, Global Head of Corporate Affairs di Christie’s menyatakan bahawa
rumah lelongan yang diwakilinya itu telah melakukan penyelidikan lanjut berkenaan
asal-usul patung itu. Mereka juga mendakwa telah menemu-ramah dua orang ahli
keluarga Wilhelm (iaitu Daria dan Viktor). Kata Manson menerusi emelnya kepada
Live Science, “mereka berdua terlalu muda pada waktu itu (sekitar 1970an) dan
tidak benar-benar ingat perihal patung berkenaan. Namun, kedua-duanya tidak
pernah menolak kemungkinan bahawa Wilhelm pernah memilikinya.”

“Kami telah
mengesahkan dengan kesemua bekas pemilik patung ini berkenaan asal-usulnya,
termasuklah Encik Josef Messina yang mengesahkan bahawa kepala (patung Firaun
Tut itu) sudah pun berada dalam koleksi Prinz Wilhelm von Thurn und Taxis pada
1960an,” terang Manson dengan lebih lanjut.

Namun, Live
Science memaklumkan bahawa pihak mereka tidak berjaya menghubungi Josef Messina
dan Galerie Kokorian & Co.

LIVE
SCIENCE: CATATAN BIOGRAFI CENDERUNG MENAFIKAN DAKWAAN CHRISTIE’S

Dokumen-dokumen
yang memerihalkan tentang kehidupan Wilhelm langsung tidak ada menunjukkan
sebarang petanda atau isyarat bahawa beliau pernah memiliki patung tersebut –
sekaligus menyokong kenyataan warisnya.

Pada tahun 1941,
Wilhelm menyertai pasukan tentera Austria dalam memerangi Nazi dan menjadi ahli
senior dalam kumpulan penentang “O5”. Antara tugas yang digalas oleh Wilhelm
termasuklah berhubung dengan kumpulan-kumpulan penentang lain yang beroperasi
di Czechoslovakia dan Jerman.

Selepas
peperangan tersebut tamat, Wilhelm menetap di Morocco (Maghribi) selama
beberapa tempoh sebelum pulang ke Eropah. Dalam kehidupan pasca-perangnya,
Wilhelm melakukan pelbagai kerja berkaitan dengan perkhidmatan awam. Walaupun
Wilhelm merupakan nama formalnya, dokumen-dokumen yang diteliti menunjukkan
bahawa beliau lebih senang memanggil dirinya sebagai “Willy”.

Ahli keluarga
Thurn und Taxis dikurniakan kebenaran untuk menggunalan gelaran ‘putera’ dan
‘puteri’ pada abad ke-17. Kebenaran tersebut dikurniakan oleh Leopold I
Maharaja Empayar Suci Rom. Pada hari ini, ramai ahli keluarga Thurn und Taxis
hidup di Eropah dan Amerika Utara. Sebahagian daripada mereka sememangnya kaya;
namun tidak Wilhelm.

Menurut sebuah
artikel dari New York Times, sekitar 1970an (iaitu tahun beliau sepatutnya
telah pun memiliki patung berkenaan), Wilhelm hidup dan bekerja di sebuah
pangsapuri bujang yang kecil di Vienna. Peranan beliau di dalam penentangan
Austria membuatkannya dikunjungi oleh ramai sejarahwan yang mahu
menemu-ramahnya berkaitan hal itu.

Satu-satunya
artifak yang berjaya ditemukan oleh Live Science di dalam dokumen-dokumen yang
mereka teliti adalah botol tembakau Cina yang berusia dari abad ke-18 hingga
awal abad ke-20. Barangan antik ini telah dijual selepas Wilhelm meninggal
dunia pada tahun 2004 dengan maklumat penjualan menunjukkan bahawa ia dimiliki
oleh datuk Wilhelm, Alexander Thurn und Taxis.

Dalam
kenyataannya, Christie’s memaklumkan bahawa mereka turut mengumpulkan dokumen
berkaitan asal-usul patung Tutankhamun ini. “Kami pada minggu ini telah
diberikan akses untuk meneliti memoir-memoir beliau (Wilhelm) yang tidak pernah
disiarkan. Kami mendapati sebutan khusus tentang barangan antik dan kami sedang
meneliti kalau-kalau ada sebutan yang lebih khusus berkenaan patung berkenaan
(patung kepala Tutankhamun). Hal ini sebagaimana yang dimaklumkan oleh Manson
kepada Live Science. Pun begitu, Live Science tidak berhasil mendapatkan
memoir-memoir berkenaan.

LIVE
SCIENCE: MENOLAK DAKWAAN KONONNYA PATUNG INI DIWARISI

Manson juga
mengatakan bahawa penyelidikan yang dilakukan oleh pihak rumah lelongan
Christie’s mendapati bahawa patung tersebut berkemungkinan telah diwarisi oleh
Wilhelm daripada nenek moyangnya. “Datuknya, Prinz Alexander Thurn und Taxis
pernah mengembara ke Afrika dan membawa pulang pelbagai barang. Moyangnya Count
Hans Wilczek juga diketahui memiliki sejumlah besar koleksi barangan antik,”
ujar Manson.

Namun,
dokumen-dokumen yang dikumpulkan oleh Live Science kelihatan bercanggah dengan
dakwaan Manson ini.

Misalnya,
artikel dari New York Times bertarikh 1970 pernah memaklumkan bahawa ibu bapa
Wilhelm kehilangan banyak harta menjelang penamat Perang Dunia Pertama.
Tambahan lagi, Wilhelm merupakan anak bongsu dari 9 orang beradik sementara
bapanya, Eric von Thurn and Taxis pula memiliki 3 orang beradik. Hal ini
mengisyaratkan bahawa pemilikan harta seperti koleksi barangan antik daripada
orang tua-tua mereka perlu diagihkan sesama mereka. Dalam sebuah temu-ramah,
Dariaberkata bahawa barangan antik yang pernah diingat dimiliki oleh Wilhelm
adalah barangan antik Eropah dan bukannya artifak Mesir purba.

Terdapat satu
lagi permasalahan yang terdapat dalam idea kononnya Wilhelm mewarisi patung
tersebut. Figura Tutankhamun mula meraih perhatian dunia pada tahun 1922
selepas makamnya ditemui oleh Howard Carter. Hal ini memungkinkan harga patung
firaun itu melonjak tinggi.

Dalam erti kata
lain, untuk Wilhelm dapat mewarisi patung berkenaan, orang tuanya perlu menahan
diri dari menjual patung tersebut walaupun terpaksa menghadapi kesempitan wang.
Di samping itu, ahli-ahli keluarganya yang lebih berusia perlu mengundur diri
dari mewarisi patung tersebut dan menyerahkannya kepada Wilhelm sesudah
kematian ibu bapa mereka.

LIVE
SCIENCE: KALAU DIJUAl, KE MANA DUITNYA?

Wilhelm bukanlah
seorang yang kaya. Sementara itu, patung berkenaan dianggarkan bernilai $5
juta.Walaupun nilai tersebut tidaklah sebegitu tinggi pada tahun 1973 atau
1974, iaitu tahun di mana Wilhelm didakwa menjualnya, namun hasil dari
penelitian dokumen dan temu-ramah yang dijalankan tidak mengisyaratkan bahawa
Wilhelm pernah ‘menerima durian runtuh’ dengan penjualan relik berkenaan.

Sebaliknya,
dokumen-dokumen yang ada menunjukkan bahawa Wilhelm terus bekerja dalam sektor
awam sehingga akhir hayatnya. Pekerjaan tersebut pula tidaklah begitu
mendatangkan kekayaan bagi dirinya. Sebuah rencana dari United Press
International bertarikh 1985 memaklumkan bahawa Wilhelm pernah dilempari dengan
wain oleh seorang gadis berusia 17 tahun yang tidak berpuas hati dengan khidmat
yang diberikannya.

Hal ini turut
dikongsikan oleh Walterskirchen, “Dia (Wilhelm) hampir tidak memiliki apa-apa
(harta kekayaan).

KETEGASAN
MESIR DALAM ISU INI

Dalam kenyataan
yang dikeluarkan pada minggu lepas, Kementerian Barangan Antik Mesir
memaklumkan bahawa Kerajaan Mesir akan mengambil semua pendekatan yang
diperlukan untuk membawa pulang artifak berharga itu, termasuklah dengan
mengadakan kerjasama bersama Kementerian Luar Negara Mesir bagi mengesahkan
dokumen pemilikan yang didakwa dimiliki oleh Christie’s terhadap patung
tersebut di samping menyiasat bagaimana patung berkenaan boleh dimiliki oleh
rumah lelongan itu.

Nada yang sama
turut diluahkan oleh Ketua Pengarah Jabatan Pemulangan Barangan Antik dari
Kementerian Barangan Antik, Shaaban Abdel Gawad yang berkata bahawa pihak
kementerian tidak akan bertolak ansur terhadap mana-mana pihak yang bertindak
menjual artifak Mesir.

Puluhan penunjuk
perasaan warga Mesir turut menunjukkan bantahan mereka terhadap lelongan
berkenaan apabila mereka berhimpun di luar premis rumah lelongan itu.

Selain
mengibarkan bendera Mesir, mereka turut menjulang sepanduk yang disertakan
dengan pelbagai tulisan bagi memprotes tindakan berkenaan. Antaranya:

“Selamatkan
(Patung) Kepala Tutankhamun. Sejarah Mesir bukan untuk dijual.”

Sebahagian
daripada mereka turut meluahkan bahawa artifak sebegitu tidak seharusnya
disimpan atau dimiliki sebagai koleksi peribadi sebaliknya harus dipamerkan di
muzium.

Memandangkan
Christie’s tidak berjaya menunjukkan sebarang bukti bahawa patung kepala
terbabit dibawa keluar dari Mesir secara sah, Zahi Hawass menegaskan bahawa
“Mesir tidak akan berdiam diri tentang hal ini.” Beliau turut berkeras ingin
membawa pulang patung kepala tersebut ke Mesir dan di samping mengheret isu ini
ke majlis pengadilan antarabangsa.

Terkini,
media-media antarabangsa melaporkan bahawa Mesir sudah pun meminta bantuan polis
antarabangsa, INTERPOL untuk mencampuri isu ini di samping mengkaji asal-usul
patung berkenaan.

Walaupun
maklumat-maklumat yang berikan oleh Live Science seperti yang disampaikan di
atas berhasil menjernihkan dakwaan-dakwaan yang dilontarkan oleh rumah lelongan
Christie’s, namun jawapan kepada asal-usul patung berkenaan masih belum dapat
dikemukakan. Justeru, penglibatan INTERPOL di dalam permasalahan ini diharap
dapat menyelesaikan persoalan tersebut.

RUJUKAN

Al-Jazeera. (9
Julai 2019). Egypt Seeks Interpol help to retrieve Tutankhamun bust sold in UK.

https://www.aljazeera.com/news/2019/07/egypt-seeks-interpol-retrieve-tutankhamun-bust-sold-uk-190709104758100.html

BBC News. (4
Julai 2019). Tutankhamun: Bust Egypt says was ‘stolen’ sells for £4.7 m
https://www.bbc.com/news/world-middle-east-48865336

Cemml.Colostate.
(n.d.) Egyptian Law on the Protection of Antiquities (1983).
https://www.cemml.colostate.edu/cultural/09476/laws10egyptenl.html

Egypt
Independent. (8 Jun 2019). Egypt to investigate Christie’s auctioning of
Tutankhamun bust.
https://egyptindependent.com/egypt-to-investigate-christies-auctioning-of-tutankhamun-bust/

Kosmo. (6 Julai
2019). Patung kepala firaun dilelong AS$6 juta
http://www.kosmo.com.my/dunia/patung-kepala-firaun-dilelong-as-6-juta-1.930989

Nur Syamimi. (5
Julai 2019). Kepala Patung Firaun Yang ‘Dicuri’ Telah Dilelong Dengan Harga
RM20 Juta. The Vocket.
https://www.thevocket.com/kepala-patung-firaun-yang-dicuri-telah-dilelong-dengan-harga-rm20-juta/

Owen Jarus. (25
Jun 2019). Exclusive: Controversial King Tut Statue Has Sketchy Origins. Now
Christie’s Is Selling It. Live Science.
https://www.livescience.com/65790-king-tut-statue-investigation.html

Scott Reyburn.
(5 Julai 2019). Tutankhamen Head Sells for $6 Million, Despite Protests from
Egypt. New York Times.
https://www.nytimes.com/2019/07/05/arts/design/tutankhamen-christies-sale-egypt.html

The Guardian. (5
Julai 2019). Bust of Tutankhamun sold at auction for £4.7 m despite Egypt protests.
https://www.theguardian.com/culture/2019/jul/05/bust-of-tutankhamun-sold-at-auction-for-47m-despite-egypt-protests


Tonton Lewah (Binge Watching) Petanda Isu Psikologi Lebih Besar?

Sejak kemunculan penyiar digital seperti Netflix, Amazon dan Disney+, ia turut membawa kepada kemunculan trend tonton lewah (binge-watch). Tonton lewah ialah perbuatan di mana pelaku menonton beberapa episod program berturut-turut dalam masa singkat secara berlebihan. Persoalannya, apakah ia merupakan satu ketagihan seperti didakwa sesetengah pihak?

Tonton lewah yang bermasalah ditentukan bukan menerusi bilangan episod program yang ditonton atau jumlah jam yang dihabiskan di depan televisyen atau skrin komputer. Seperti mana tingkah laku perbuatan yang mencetuskan ketagihan, terdapat beberapa petanda yang perlu dicari. Menurut Profesor Mark Griffiths dari Universiti Nottingham Trent, terdapat enam tanda yang perlu dikesan:

Jika anda mempunyai semua tanda yang dinyatakan, maka tabiat tonton lewah anda merupakan satu ketagihan yang perlu dihentikan. Dan ia disokong oleh kajian-kajian terkini.

Menerusi satu kaji selidik di Poland membabitkan 645 responden berstatus orang dewasa, kebanyakan mereka mengakui ketagihan tonton lewah tercetus sama ada kerana faktor kesunyian, kegagalan mengawal gerak hati atau sebagai cara melepaskan diri daripada masalah. Data sama turut mendedahkan tabiat ini turut menyumbang secara signifikan kepada sindrom kemurungan-kerisauan (anxiety-depressive syndrome). Ini turut disokong oleh dua kajian tonton lewah yang dijalankan di Taiwan dan Amerika Syarikat.

Dari segi ciri personaliti, kajian menunjukkan tonton lewah secara berlebihan mempunyai kaitan dengan ciri keberhemahan dan neurotisisme yang rendah. Ini termasuk terlalu mengikut gerak hati, cuai, cepat risau dan terlalu mudah terdedah kepada emosi negatif. Ciri-ciri sebegini secara umumnya biasa dilihat dalam tingkah laku ketagihan.

Jadi, bagaimana hendak menghalang tonton lewah daripada menjadi tabiat yang mengundang ketagihan? Nasihat Dr Griffiths mudah sahaja, berhenti menonton sebelum separuh kedua episod bermula. Beliau mengakui ia agak sukar dilakukan pada awalnya lebih-lebih lagi sekiranya jalan cerita sesebuah episod program dibawa ke episod seterusnya.

Selain itu, beliau turut mencadangkan had masa yang realistik dan boleh dipatuhi sekiranya mahu tonton lewah. Tetapkan tempoh masa yang bersesuaian mengikut hari kerja dan hari cuti masing-masing. Jika mahu menonton sekalipun, Dr Griffiths mengingatkan ia hanya boleh dilakukan selepas semua tanggungjawab kerja dan sosial telah ditunaikan. Bagi beliau, itu merupakan ganjaran terbaik selepas berjaya menunaikan semua tanggungjawab yang dinyatakan.

Pada akhirnya, Dr Griffiths menasihatkan sekiranya tonton lewah telah bertukar menjadi satu tabiat ketagihan, langkah terbaik ialah merujuk kepada pakar psikologi klinikal terlebih dahulu. Ini kerana dengan merujuk kepada kepakaran mereka, tonton lewah berkemungkinan merupakan sebahagian daripada isu psikologi yang lebih besar yang dihadapi pelaku.

RUJUKAN

Griffiths, M. (2021, 7 Disember). What binge-watching TV is doing to your mind. The Independent.


Lagu Kegemaran Dari Negara Turkik

Menurut Kamus Dewan Edisi Keempat, “lagu” ditakrifkan sebagai irama suara
dalam gubahan muzik yang biasanya dengan seni kata. Turkik merupakan kawasan
yang diduduki oleh orang tersebut seperti di Turki, Uzbekistan, Kazakhstan,
Azerbaijan, Kyrgyzstan, Turkmenistan, Cyprus Utara, Tatarsatan (Rusia),
Baskiria (Rusia), Chuvashia (Rusia), Karakalpakia (Rusia), Yakutia/Sakha
(Rusia), Tannu Tuva (Rusia), Altai (Rusia), Xinjiang (China), Khorasan (Iran)
dan Gagauzia (Moldova). Bahasa Turki, Uzbek, Kazakh, Azeri, Kyrgyz, Turkmen,
Tatar, Bashkir, Chuvash dan Uyghur merupakan antara bahasa yang dikelaskan
dalam bahasa Turkik.

Antara lagu Turkik yang digemari oleh penulis artikel ini ialah “İmkansız Aşk”. Tajuk lagu tersebut adalah bermaksud “Cinta Mustahil”. Lagu berbahasa Turki ini dinyanyikan secara bertiga oleh Feride Hilal Akın, Onur Baytan dan Halil İbrahim Kurum. Lagu yang dipersembahkan dalam drama Yeni Gelin (New Bride) secara kasarnya mengisahkan tentang hubungan cinta tiga segi. Dua orang lelaki berebut seorang perempuan. Salah seorang lelaki tidak sanggup melihat seorang perempuan yang dicintainya mencintai orang lain. Perempuan tersebut dikatakan mustahil untuk menerima cinta lelaki tersebut.

“Ayrılık Zor” merupakan lagu Turkik yang digemari oleh penulis artikel ini. Tajuk lagu tersebut adalah bermaksud “Perpisahan Itu Sukar”. Lagu berbahasa Turki ini dinyanyikan secara berdua oleh Feride Hilal Akın dan Onur Baytan. Lagu yang dipersembahkan dalam drama Yeni Gelin (New Bride) secara kasarnya mengisahkan tentang pasangan kekasih yang telah berpisah. Bagi mereka, perpisahan itu menyakitkan. Malah semakin sakit apabila berganti hari. Kesakitan tersebut menyebabkan berlakunya timbul soalan dalam kalangan mereka berdua tentang kewujudan kebahagiaan.

“Ak Tilek” merupakan lagu Turkik yang digemari oleh penulis artikel ini. Tajuk lagu tersebut adalah bermaksud “Ucapan Terbaik”. Lagu berbahasa Kazakh ini dinyanyikan oleh seorang penyanyi kelahiran Kazakhstan iaitu Ghalimjan Joldasbay. Secara kasarnya, lagu ini mengisahkan tentang doa kepada pasangan pengantin pada majlis perkahwinan. Antara doa tersebut ialah “semoga anak menjadi kaya raya”. Majlis tersebut meraikan orang yang bersendirian.

“Kai Kojong” merupakan lagu Turkik yang digemari oleh penulis artikel ini. Tajuk lagu tersebut adalah bermaksud “Lagu Khoomei”. Lagu berbahasa Altai iaitu sebuah bahasa Turkik di Altai, Rusia itu dinyanyikan oleh Altai Kai. Secara kasarnya, lagu ini mengisahkan tentang pahlawan berbangsa Altai. Pahlawan tersebut menjadi lambang kekuatan bangsa tersebut. Untuk pengetahuan, orang itu merupakan anak yatim piatu sebelum diangkat menjadi pahlawan. Tugas orang lanjut usia ialah memberi tahu anak muda tentang pahlawan yang menjadi lambang bangsanya.

“Jaz” merupakan lagu Turkik yang digemari oleh penulis artikel ini. Tajuk lagu tersebut adalah bermaksud “Musim Bunga”. Lagu berbahasa Kyrgyz di Kyrgyzstan itu dinyanyikan oleh seorang penyanyi yang bernama Gulzada Ryskulova. Secara kasarnya, lagu ini mengisahkan tentang kehidupan. Baginya, terdapat peristiwa yang menarik pada masa tersebut. Antaranya ialah burung berkicauan di langit dan orang menaiki bot di sungai. Lagu ini memberi nasihat tentang menjaga keamanan.

“Jalgan Ay” merupakan lagu Turkik yang digemari oleh penulis artikel ini. Tajuk lagu tersebut adalah bermaksud “Dunia Menipu”. Lagu berbahasa Kazakh di Kazakhstan itu dinyanyikan oleh seorang penyanyi yang bernama Ainur Qalai. Secara kasarnya, lagu ini mengisahkan tentang pasangan lelaki dan perempuan. Betapa peritnya hati kerana orang yang dicintai bersama dengan orang lain. Isteri ataupun suami orang tidak akan menjadi pasangannya walau betapa baikpun layanan.

“Kazagım-ay” merupakan lagu Turkik yang digemari oleh penulis artikel ini. Tajuk lagu tersebut adalah bermaksud “Kazakh”. Lagu berbahasa Kazakh di Kazakhstan itu dinyanyikan oleh Gauhartas. Secara kasarnya, lagu ini mengisahkan tentang Kazakh Khanate (1465-1848).  Kazakh Khanate merupakan sebuah pemerintahan yang merangkumi peta moden Barat Kazakhstan, Uzbekistan, Karakalpaskstan dan Syr Darya. Antara pemerintah yang disebut dalam lagu ini ialah Kasym Khan (1511-1521), Tauke Khan (1680-1718) dan Ablai Khan (1771-1781).

Kesimpulannya, itu adalah antara lagu Turkik yang sangat digemari oleh penulis. Kebanyakan lagu Turkik dari Asia Tengah mengisahkan tentang budaya mereka. Budaya tersebut boleh dilihat daripada segi tempat tinggal, pakaian dan apa-apa yang berkaitan dengan tradisinya. Adakah pendapat anda tentang lagu Turkik? Sila jelaskan di dalam ruangan komen di bawah.


Ada Claim Mendakwa India Tamadun Pertama Dengan Amalan Berjalan Atas Api

Pernah dengar ayat ‘bahkan lautan api sanggup ku redah’? Kalau pernah dengar mungkin anda sebenarnya generasi yang pernah memikat dengan ayat sebegini dengan ‘crush’ anda, mungkin juga anda adalah seseorang yang dipikat dengan ayat sebegitu. Biasanya si pemikat akan membuktikan bahawa perasaan cintanya tulus dengan gunakan ayat sebegitu supaya pasangannya tahu betapa tekunnya si dia bercinta.

Tapi, kalau setakat pakai ayat itu tanpa betul-betul redah lautan api bagai, dia hanyalah bermulut manis saja. Sebenarnya, ayat ‘lautan api sanggup ku redah’ itu wujud secara praktikal, iaitu berjalan di atas api. Amalan sebegini telah wujud sejak 3,000 tahun lalu, kemudian semakin ramai mengamalkannya. Rasanya si pemikat tidak mampu berjalan di atas api ini kerana ia memerlukan teknik tertentu supaya kaki kita tidak cedera atau terbakar apabila berjalan, bukan main redah saja kononnya nak tunjuk cintanya yang tulus. Hiks!

Untuk artikel ini, kita bincangkan tentang asal-usul berjalan di atas api ini. Asalnya budaya berjalan ini dilaksanakan untuk tujuan keagamaan. Biasanya majlis keagamaan diadakan bersama dengan budaya berjalan atas api bagi menunjukkan kekuatan fizikal dan kerohanian, serta menunjukkan kekuatan iman dan keberanian seseorang.

Ada claim mendakwa India adalah tamadun pertama yang mengamalkan budaya berjalan atas api ini. Kalau tengok balik pada lembaran sejarah, claim ini barangkali berasas. Kerana India mengamalkan berjalan di atas lantai membara sejak 1200 S.M., di mana amalan ini berasal dari upacara pertandingan antara 2 orang paderi yang berlumba siapakah paling jauh berjalan di atas laluan api. Paderi yang memenangi pertandingan ini akan diingati oleh masyarakat tentang keberanian, keimanan, dan kekuatan paderi itu.

Kemudian pada abad pertama Masihi, terdapat rekod tentang amalan ini terjadi di Eropah, terutamanya oleh masyarakat Rom. Pliny the Elder iaitu satu-satunya sejarawan Rom yang mencatat amalan ini. Menurut catatannya, terdapat ritual tahunan bagi memberikan korban kepada dewa Apollo, iaitu dewa muzik dan tarian. Korban itu adalah para penyembah berjalan di atas balak kayu yang dibakar oleh api. Jika si penyembah berjaya melalui balak tersebut tanpa cedera, dia akan diberikan ganjaran lumayan dan tidak menyertai kempen ketenteraan.

Kemudian secara tak sangka amalan berjalan atas api telah diamalkan oleh masyarakat seluruh dunia selain India dan Eropah. Negara seperti Jepun, Thailand, China, dan juga wilayah Tibet mula gunakan amalan ini sebagai aktiviti tahunan setiap kali ritual keagamaan diadakan. Walau bagaimanapun, tidak semua agama menerima amalan berjalan di atas lantai membara ini terutamanya pihak gereja Ortodoks Yunani. Sejak pihak gereja mengharamkan para paderi libatkan diri dalam amalan ini, warga Yunani haruslah meminta paderi untuk mengesahkan amalan tersebut apabila mengadakan upacara ritual mereka.

Pada abad ke-17 Masihi, amalan berjalan atas api tersebar ke Amerika Utara. Menurut catatan oleh Father Le Jeune iaitu mubaligh Kristian di Amerika, beliau menyaksikan upacara penyembuhan kaum asal Amerika dengan hanya berjalan di atas unggun api. Le Jeune terpesona melihat seorang wanita yang sakit melangkah unggun api tanpa sebarang cedera. Bermula dari upacara ini, amalan berjalan atas api menjadi budaya ‘mainstream’ dalam kalangan masyarakat Amerika.

Terdapat dua jenis ‘jalan berapi’ yang harus pejalan harungi: jalan batu-bata yang panas dan jalan arang membara. Jalan arang ini biasa digunakan di mana kayu arang dibakar dahulu sehingga membentuk arang yang membara. Jarak jalan yang dibina ialah sekitar 2 hingga 4 meter dan luasnya ialah semeter hingga 3 meter.

Sebelum memulakan acara berjalan atas api, pejalan harus menenangkan dan menyucikan diri dahulu seperti berpuasa, tidak bergaul dengan sesiapa, kerap mandi, dan menari. Tempoh persiapan ini hanya mengambil masa berjam-jam sehingga beberapa hari bagi memastikan pejalan mampu berjalan tanpa masalah. Semasa upacara berlansung, si pejalan diiringi dengan alunan muzik yang dimainkan dari alat muzik tradisional seperti seruling, dram, dan alatan bertali.

Sehingga kini, budaya berjalan atas api masih diamalkan dan tujuannya masih tidak hilang. Seperti rakyat Sepanyol, mereka melakukan upacara memperingati paderi St. John atau John the Baptist pada pertengahan musim panas.

Upacara ini mempunyai aktiviti berjalan di atas lantai membara, di mana 3 orang wanita berwatakan sebagai paderi wanita dan mengangkat pasangan lelaki masing-masing. Seterusnya 3 pasangan ini bergilir-gilir melintasi jalan atas arang. Amalan ini juga dijadikan sebagai tarikan para pelancong kerana ia menaikkan ekonomi perlancongan apabila tibanya upacara ritual yang membuatkan pelancong teruja.

Jadi, sanggupkah para pencinta wanita taburkan arang membara sejauh beberapa kilometer, kemudian berjalan di atas arang tersebut?

RUJUKAN:

Leigh, Lex. 8 July 2022. Hot Trot: The Fascinating Ancient Practice of Firewalking. Ancient Origins.

Kanchwala, Hussain. 8 July 2022. Walking On Hot Coal: How Do People Firewalk? Science ABC.


Stephen King: Perjalanan Ke Takhta Raja Horror

Siapalah
yang tidak mengenali Stephen King, seorang penulis novel terkemuka yang
kewarasannya berkali-kali dipersoalkan. Dilahirkan pada 21 September 1947 di
Portland, Maine, hidup Stephen King sebenarnya agak susah juga. Beliau
dibesarkan dalam tekanan kewangan oleh ibunya sahaja. Karya pertamanya dijual
dalam bentuk cerpen The Glass Floor pada 1967, semasa beliau berusia 20 tahun.

Penjualan
cerpen menjadi sumber pendapatan sampingan. Dan pada 1971, Stephen King menjadi
seorang guru di Akademi Hampden. Sehingga hari ini, belum lagi dilaporkan
bahawa anak-anak muridnya menemui aj4l dengan cara yang paling ngeri (gurau).
Tetapi di dalam kepalanya, tertanam idea-idea dahsyat yang digunakan untuk
menghasilkan novel pertama iaitu Carrie yang diterbit syarikat penerbitan
Doubleday pada 1973.

Walaupun Carrie merupakan novel pertama diterbitkan, ia sebenarnya karya keempat asalnya diniatkan sebagai cerpen semata-mata. Jika bukan kerana isterinya, mungkin Carrie tidak dapat diterbitkan pun kerana Stephen King sudahpun membuang tiga mukasurat pertama selepas putus harapan.

Dengan bantuan Tabitha King, perspektif wanita dikuatkan sampai Carrie menjadi sebuah kisah seram tentang seorang budak perempuan yang mempunyai kuasa. Apabila Carrie diterbitkan, Stephen King tiada telefon pun sampai editornya perlu umumkan berita baik tersebut melalui Telegram: “Carrie Sah Buku Doubleday. $2,500 Pendahuluan Tanpa Royalti. Tahniah, Adik. Masa Depan Kau Cerah, (Yang Ikhlas) Bill”.

Pada
13 Mei 1973, New American Library membeli hak cetakan pada harga AS$400,000
(yang Stephen King mendapat 50%). Maka terlancarlah karier Stephen King sebagai
penulis seram yang tiga tahun kemudian, Carrie menjadi filem berjaya.

Sehingga
hari ini, Stephen King telah menulis sekurang-kurangnya 92 novel (berdasarkan
data dari Google Books). Disiplin beliau dalam penulisan bermula dengan membaca
dan menulis dalam 4-6 jam sehari. Tanpa komitmen sebegitu, beliau berpendapat
mustahil untuk seseorang menjadi penulis yang baik. Kuota penulisannya ialah
2,000 patah perkataan setiap hari dan beliau takkan berhenti sampailah kuota
ini dicapai.

Apabila
berbicara tentang Stephen King, tentu sekali peristiwa 19 Jun 1999 perlu
diceritakan. Sekitar jam 4:30 petang, beliau sedang berjalan di Lovell, Maine
dimana seorang lelaki bernama Bryan Smith merempuhnya dari belakang dengan van
sejauh empat meter. Saksi mendapati Bryan tidak laju, cuai mahupun mabuk.
Sebaliknya beliau sedang mengelak seekor anjing.

Stephen
King tidak pengsan. Beliau boleh memberikan maklumat telefon keluarganya dalam
kesakitan. Kecederannya agak serius. Paru-paru kanannya runtuh (pneumotoraks),
kaki kanannya pula retak teruk dan tulang pinggulnya patah. Hampir sebulan
beliau berada dalam Pusat Kesihatan Maine Tengah. Tulang kakinya dikatakan
terlalu hancur sampai doktor sudahpun mencadangkan pemotongan kaki. Tetapi
bahan-bahan besi didapati boleh mencantum dan membaiki kerosakannya.

Selepas lima pembedahan dalam tempoh 10 hari, Stephen King boleh menulis semula. Tetapi azab terhadap pinggulnya hanya membenarkan duduk selama 40 minit sebelum beliau mula sakit. Untuk mengelakkan van tersebut masuk eBay, peguam Stephen King membelinya pada harga AS$1,500 untuk dimusnahkan.

Meskipun diuji dengan musibah ini, beliau tidak berhenti menulis. Antara 2001 hingga 2019, beliau mempunyai sekurang-kurangnya 25 buah karya baharu sambile melancarkan siri-siri lain juga.

Dan
beliau juga mempunyai sebuah rumah yang dibina dengan konsep Gothic untuk
dibuka kepada penulis-penulis lain supaya boleh digunakan sebagai rujukan.
Seramai lima penulis boleh menetap di sana untuk cetusan ilham dalam genre
seram.


Menjawab Soal Gundik-Gundik Dalam Harem Kesultanan Islam

Saya terbaca satu ‘posting’ di FB yang mendakwa kebanyakan sultan dalam sejarah Islam terutamanya Daulah Uthmaniyah tidak boleh dijadikan tauladan kerana mereka memiliki ramai gundik di istana.

Ini menunjukkan mereka mengamalkan penzinaan dengan bebas kerana Islam hanya membenarkan kahwin tidak lebih dari empat.

Saya percaya dakwaan itu dibuat setelah menonton drama ‘The Magnificent Century’ yang cukup mengarut. Dakwaan yang sama juga biasa dilemparkan pada sultan-sultan di Alam Melayu.

Masalah bagi segelintir orang adalah mereka membawa kefahaman dan gambaran barat atau dunia bukan Islam bagi mentafsir sejarah Islam.

Sebagai contoh, mereka mentafsir konsep Wahdatul Wujud dengan kefahaman pantheism barat. Mereka juga mentafsir hirarki sosial dalam kerajaan Islam dengan kefahaman terhadap sistem feudal Eropah.

Begitu juga, mereka mentafsir pelayan wanita di istana-istana kerajaan Islam yang diistilahkan sebagai ‘gundik’ atau ‘selir’ dengan kefahaman sistem ‘slavery’ atau ‘concubine’ dari dunia bukan Islam.

Dengan itu terjadilah fitnah ke atas sejarah. Hinggakan istilah gundik itu difahami atau dilihat dengan keadaan yang sangat negatif.

Jadi beberapa persoalan yang mereka harus jawab :-

1) Kenapa hamba-hamba wanita di istana kerajaan-kerajaan Islam difahami dengan sistem perhambaan barat bukan sistem hamba dalam Islam?

2) Kenapa hamba-hamba tersebut difahami sebagai ‘concubine’ atau ‘wanita simpanan’ bukannya ‘ما ملكت أيمانكم’?

3) Apakah hukum tentang perhambaan dalam Islam pada zaman tersebut telah mansuh?

4) Harem itu satu kawasan larangan bagi semua orang kecuali keluarga sultan. Para pembesar pun dilarang masuk bagi menjaga aurat penghuninya. Jadi bagaimana penulis-penulis sejarah atau pengarah-pengarah filem boleh dapat gambaran sebenarnya tentang suasana dalam Harem?

Namun saya tidak sama sekali menyatakan bahawa semua sultan dalam sejarah Islam itu soleh dan baik. Ada juga yang bersikap negatif.

Tapi mendakwa kebanyakan sultan dalam kerajaan Islam tidak boleh dijadikan contoh adalah dakwaan mengarut.

Khalifah Umar Abdul Aziz, Sultan Salahuddin al-Ayyubi, Sultan Muhammad al-Fatih, Raja Aurangzeb, Sultan Iskandar Muda dan ramai lagi jelas sekali memiliki sejarah dan keperibadian yang unggul.


Mat Saleh Ni Dakwa Orang Melaka Jumpa Benua Amerika Terdahulu

Menurut kajian Howard Barraclough Fell (1917-1994) atau Barry Fell dalam bukunya ‘Saga America’ (1980) (Gambar 2), terdapat prasasti yang dijumpai dalam sebuah gua di wilayah Corinto di El Salvador, Amerika Tengah yang membuktikan bahawa Christopher Columbus adalah bukan orang pertama yang “menjumpai” benua Amerika.

Prasasti tersebut dikatakan ditulis dalam aksara Arab (Jawi) pada sekeping batu yang mencatat perkataan “Khatib Melaka Haji Mi Malaya” (Gambar 3).  Menurut Fell (1980), Yucel (2007) dan Hassan (2018) ukiran pada sekeping batu ini dibuat sekitar kurun ke-13, dan bukti kukuh bahawa pedagang Islam Nusantara yang telahpun mengerjakan haji berjaya sampai ke benua Amerika sebelum kedatangan Christopher Columbus.

Apa yang menjadi sandaran utama kesahihan hipotesis Barry Fell ini adalah beliau seorang pengkaji dari universiti terulung di Amerika Syarikat iaitu Harvard. Berdasarkan logik ini, mungkin ramai yang berpendapat beliau tidak mungkin terkhilaf dalam hipotesis yang dibuat.

Persoalannya adakah kita perlu terima bulat-bulat hipotesis beliau tanpa meneliti pandangan dan penyelidikan lain tentang hasil kajian dari Harvard ini?

Pertamanya, Barry Fell ini adalah seorang ahli biologi marin dan bukannya seorang ahli arkeologi mahupun sejarah. Kajian asas beliau adalah dalam bidang zoologi invertebrata. Sememangnya kelainan bidang kajian tidak semestinya membuat sesuatu rumusan akademik itu lemah atau dangkal.

Akan tetapi dalam kes Barry Fell ini, kelemahan kajiannya dikatakan amat ketara.  Pakar arkeologi terkemuka bernama David H Kelley (1990) mencatat pandangan berikut tentang penulisan Barry Fell berkenaan arkeologi dan kajian prasasti:-

“Fell’s work [contains] major academic sins, the three worst being distortion of data, inadequate acknowledgment of predecessors, and lack of presentation of alternative views.”

Williams (1991) dan Feder (1996) merumuskan bahawa teori dan dapatan Barry Fell berkenaan kajian prasasti adalah tidak diterima umum. Kajian empirikal yang dibuat oleh Feder (1984) berdasarkan sampel 340 orang tenaga pengajar dalam bidang arkeologi merumuskan bahawa 95.7% darinya mempunyai pandangan negatif terhadap hipotesis Barry Fell dan mengklasifikasikannya sebagai “pseudo-archaeology”.

Lihat juga kritikan yang dibuat terhadap Barry Fell dalam “Bad History – The America BC Series by Barry Fell”:-

Berbalik kepada catatan Barry Fell berkenaan tulisan Jawi yang kononnya wujud di zaman Maya dan Aztec di El Salvador, tiada maklumat tentang lokasi tepat prasasti tersebut dan juga tiada bukti fizikal mahupun fotografi dirakamkan.

Secara spesifik, Lesser (1983) iaitu seorang ahli sejarah dan arkeologi menyatakan rumusan dan dapatan Barry Fell tentang prasasti yang kononnya membuktikan ‘Brendan of Clonfert’ (c. AD 484 – c. 577) dari Ireland telah sampai ke West Virginia, Amerika Utara, pada abad ke-6 dalam bukunya ‘Saga America’ adalah pseudo-saintifik dan tidak boleh dipercayai.

Berdasarkan dapatan yang sama, Oppenheimer dan Wirtz (1989) dalam mengkaji ‘Saga America’ merumuskan bahawa hipotesis Barry Fell tentang prasasti di West Virginia tersebut adalah suatu “deliberate fraud” iaitu penipuan yang disengajakan.

Seterusnya, hipotesis Barry Fell ini juga bercanggah dengan garis masa penubuhan Kesultanan Melayu Melaka itu sendiri. Melaka dirumuskan beliau sudah wujud pada kurun ke-13, walhal sumber primer membuktikan bahawa ianya ditubuhkan Parameswara pada awal kurun ke-15.

Manakala perkataan “Malaya” pula adalah suatu “exonym” iaitu perkataan nama tempat yang berasal atau disebut oleh pihak luar, khususnya pihak Inggeris yang tiba ke Semenanjung Tanah Melayu pada kurun ke-18. Semenanjung Tanah Melayu dibawah kedatuan Srivijaya pada kurun ke-13 tidak mungkin disebut “Malaya” oleh rakyatnya.

Kemungkinan besar Barry Fell ingin mereka-cipta individu seperti dalam catatan Shih-pi iaitu pengembara semasa Dinasti Yuan / Mongol (1271–1368) yang pernah mencatat kewujudan “Ha-ji-ka-ta-na-ka-la”. W. George Maxwell (1909) merumuskan “Ha-ji-ka-ta-na-ka-la” adalah transliterasi dari nama Haji Kadir Nakhoda.

Ha-ji-ka-ta-na-ka-la dari kepulauan Jawa dikatakan telah mengutus watikah yang ditulis dalam dakwat emas kepada Maharaja Mongol sekitar 1292. Rumusan W. George Maxwell ini adalah tidak tepat kerana Jawa (Singhasari) ketika itu diperintah Sri Kertanegara yang beragama Hindu-Buddha. Jadi “Ha-ji-ka-ta-na-ka-la” mungkin adalah transliterasi bagi nama Sri Kertanegara dan bukannya Haji Kadir Nakhoda.

Dengan itu, sama dengan dapatan prasasti West Virginia dalam ‘Saga America’, rumusan Barry Fell tentang kewujudan pengembara bernama Khatib Melaka Haji Mi Malaya di Amerika Tengah pada kurun ke-13 adalah dangkal dan juga berkemungkinan hasil dari penipuan arkeologi yang disengajakan.

Sejarah tentang kemahiran pelayaran masyarakat Nusantara sememangnya kukuh dan tidak perlu ditokok tambah dengan bukti-bukti yang tidak sahih dan menjurus kepada penipuan.

RUJUKAN:


Amun-Ra: Dua Jasad Satu Identiti, Bertakhta Matahari

Pertempuran diantara Dewa Ra dan Dewa Apep terjadi di sebuah gunung bernama Bakhu (lokasi yang dipercayai terbenamnya matahari). Ketika pertempuran ini berlaku, Dewa Apep menyerupai dalam sosok seekor ular hitam yang besar dan Dewa Ra menyerupai sosok seekor kucing. Tetapi ada kisah lainnya yang dimana Dewa Amun menjaga alam dengan mengendarai kenderaan berupa matahari (atau matahari) dan melawan Dewa Apes di angkasa. Babak ini boleh dilihat di dalam filem God of Egypt (2016).

Kisah pertempuran ini menyamai kisah mitos pertempuran diantara Dewa Horus dan Dewa Seth.

Dalam gambar di atas menunjukkan pertempuran diantara Dewa Ra (Dewa Matahari) dengan musuh ketatnya, Dewa Apep (Dewa Kehancuran). Dewa Apep dibunuh ketikamana Dewa Ra menyerupai sebagai seekor kucing.

Jadi tidak anehlah, mengapa masyarakat Mesir Kuno terlalu mengagungkan dan mengangkat martabat kucing sebagai haiwan yang suci serta diharamkan untuk membunuhnya. Teringat pula peristiwa Perang Pelusium yang terjadi diantara pasukan Mesir pimpinan Firaun Psamtek III dan pasukan Parsi pimpinan Kisra Cambyses III.

(Bacaan untuk Perang Pelusium: https://www.thepatriots.asia/pertempuran-pelusium-kucing-berjaya-mengalahkan-firaun/)

Dua Jasad Jadi Satu

1. Mitologi Dewa Amun: Penjaga Thebes. Pada permulaannya, Dewa Amun merupakan dewa sembahan penduduk tempatan yang mengawasi dan menjaga wilayah Thebes daripada ancaman kejahatan yang datang dari luar. Dewa Amun dikenali juga sebagai Am, Amen, Amon, Amoun, Ammon dan Hammon. Ia memiliki pelbagai nama tetapi nama yang ditemui di Piramid Teks Saqqara adalah Amun yang dipahat dengan tulisan hieroglif yang diterjemahkan menjadi perkataan ‘jmn’¹. Namanya membawa maksud sebagai ‘The Hidden One’ atau ‘Invinsible’ ². Setiap dewa-dewi Mesir Kuno mempunyai unsur semulajadi yang dikuasainya atau unsur yang melambangkan kekuasaan ia, tetapi Dewa Amun merupakan dewa yang unik kerana ianya digambarkan sebagai sosok entiti yang tersembunyi dan tidak mewakili apa-apa pun unsur alam. Dewa Amun didampingi oleh isterinya Dewi Amunet (Ibu Segala Dewa) dan anaknya, Dewa Khonsu (Penjaga Bulan). Pada waktu ini (zaman Dinasti Pertama sampai ke Dinasti Ketujuhbelas) status Dewa Amun hanyalah sebagai dewa sembahan tempatan (termaktub di kawasan Thebes sahaja) dan bukannya dewa utama sembahan seluruh jajahan Kerajaan Mesir Kuno ³. ¹. Pahatan ini ditemui di dinding Piramid Saqqara. Hasil ujian radiokarbon mengenalpasti tarikh dipahatnya tulisan ini adalah sekitar 2400-2300 SM iaitu di masa pemerintahan Dinasti Kelima sehingga ke Dinasti Kelapan atau dalam bahasa mudahnya dari fasa Kerajaan Lama (Old Kingdom) ke Kerajaan Awal Pertengahan (First Intermediate Period). Bacaan lanjutan untuk memahami Kerajaan dan Fasa dalam Sejarah Mesir Kuno: https://www.thepatriots.asia/senarai-nama-firaun-yang-memerintah-mesir-purba/ ². Apabila ianya digambarkan sebagai Yang Tersembunyi, maka ianya memberi peluang kepada penyembahnya untuk menganggapnya terwujud dalam bentuk apa pun yang wujud di atas dunia ini bahkan dalam bentuk cahaya, kegelapan, air, api dan sebagainya. ³. Pada zaman awal pemerintahan, ibukota Kerajaan Mesir terletak di Memphis dan bukannya di Thebes. Thebes hanya menjadi ibukota ketika memasuki era pemerintahaan Dinasti Kelapanbelas dibawah pimpinan Firaun Ahmose I yang berjaya mengalahkan Dinasti Hyksos yang berpusat di Memphis. 2. Mitologi Dewa Ra:  Pada zaman Dinasti Pertama, status Dewa Ra (Dewa Matahari) merupakan dewa sembahan utama yang disembah oleh masyarakat Mesir Kuno. Didampingi oleh Dewa Montu (Dewa Perang) yang menolong Dewa Ra dalam menjaga kestabilan wilayah Thebes dan seluruh jajahan Mesir Kuno, kepopularitan mereka meningkat sehingga meletakkan status Dewa Amun sebagai dewa biasa sahaja. Dewa Ra dikatakan terlahir daripada titisan air ketika alam semesta/bumi diciptakan sehingga kekuasaannya tidak tertandingi oleh sesiapa pun. Dewa Ra digambarkan sebagai dewa matahari yang menyerupai dirinya sebagai manusia berkepala helang, plat disk menyerupai matahari merupakan mahkotanya, menguasai bumi, langit dan dunia kematian. Sebenarnya Dewa Ra menyerupai dalam pelbagai bentuk haiwan, tetapi helang merupakan wujud aslinya. Dewa Ra mempunyai beberapa orang isteri seperti Dewi Hathor, Dewi Bastet dan Dewi Sekhmet. Anak-anaknya pula adalah kembar, Dewa Shu (Dewa Angin Kering dan Penguasa Langit) dan Dewi Tefnut (Dewi Kelembapan).

Amun-Ra: Simbol Persatuan Mesir Kali Kedua

3. Sejarah Penyatuan Amun-Ra. Kerajaan Mesir pernah berpecah dua kali setelah penyatuan Raja Narmer iaitu pada zaman Awal Pertengahan (First Intermediate Period) dan pada zaman Kedua Pertengahan (Second Intermediate Period). Para sejarawan menggunakan istilah ‘intermediate’ di dalam pembelajaran Egyptologi kerana pada kedua zaman ini kerajaan Mesir berpecah-belah. Peristiwa dibawah terjadi pada zaman Kedua Pertengahan. Pada akhir pemerintahan Dinasti Keenam Belas (1550 SM) di bawah pimpinan bangsa asing Hyksos dan Dinasti Ketujuhbelas pimpinan Putera Ahmose I, pasukan tentera dari kota Thebes maju dan menawan ibukota Memphis seterusnya menghalau bangsa Hyksos keluar daripada tanah Mesir. Dengan kemenangan mutlak ini, maka Putera Ahmose I mengangkat kembali maruah bangsawan Mesir lalu baginda menyarung kembali Mahkota Ganda (double crown)⁴ seterusnya menabalkan dirinya sebagai Firaun Ahmose I dan pendiri Dinasti Kelapanbelas. Dengan berdirinya dinasti ini, maka Mesir mula memasuki fasa zaman keemasan (New Kingdom) dimana pada fasa ini Mesir diperintah oleh para firaun yang berkuasa seperti Firaun Tutakhamun, Nefertiti dan lain-lain. Firaun Ahmose I yang bersyukur dengan kemenangan ini tidak terus melupakan dirinya lalu baginda membalas budi kepada penduduk Thebes yang bersamanya menentang Hyksos dengan menjadikan Thebes sebagai ibukota baharu Dinasti Kelapanbelas menggantikan kota Memphis. Dengan perpindahan pusat pemerintahan ini memberikan kelebihan kepada Firaun Ahmose I untuk menjaga kestabilan kerajaan baharunya kerana lokasi Thebes yang jauh dari jangkauan musuh yang boleh datang menyerang dari jalur Semenanjung Sinai. Kedudukan Memphis yang terancam dari pelbagai sudut, mengajar Firaun Ahmose I untuk tidak membuka kembali Memphis sebagai pusat pentadbiran sebaliknya lebih memilih Thebes kerana sebab yang telah disebutkan di atas dan mempersembahkan kemenangannya ini kepada Dewa Amun yang dipercayai menolongnya ketika berperang menghadapi pasukan bangsa Hyksos. Atas persatuan kembali Mesir (Mesir Hulu dan Mesir Hilir) maka Firaun Ahmose I menyatukan Dewa Amun (dewa sembahan penduduk Thebes) dan Dewa Ra (dewa sembahan utama) di bawah satu nama yang kekal sehingga sekarang. Dewa Amun-Ra. Dewa Amun-Ra dikatakan mempunyai isteri bernama Dewi Mut (Dewi Thebes). Bukti kuat yang menunjukkan Dewa Amun-Ra dianggap sebagai dewa utama adalah dengan pembinaan Kuil Luxor dan Kuil Karnak khusus dibina oleh para firaun untuk menyembahnya. Penyembahan kepada Dewa Amun-Ra tergendala sebentar ketika zaman pemerintahan Firaun Akhenaten. Firaun Akhenaten membuang segala keagungan dan penyembahan kepada Dewa Amun-Ra lalu baginda memerintahkan kepada rakyatnya untuk menyembah Dewa Aten (Dewa Matahari) yang tunggal dan tiada lainnya. Tetapi seruan Firaun Akhenaten dibantah oleh para pendeta dan wazir kerajaan lalu baginda bersama pengikutnya membina sebuah kota baharu jauh dari Thebes, iaitu kota El Amarna, kota khusus yang dibina untuk menyembah Dewa Aten. Tetapi setelah kematian Firaun Akhenaten, anaknya, Firaun Tutankhamun menghapuskan ajaran menyembah Dewa Aten lalu mengeluarkan perintah untuk menyembah Dewa Amun-Ra kembali. Setelah itulah, Dewa Amun-Ra kembali disucikan oleh masyarakat sehingga kesuciannya menjadikan agama menyembah dewa dewi ini menjadi subur lalu pengaruh sebahagian dewa dewi Mesir ini berkembang di negara asing, khususnya Dewa Amun-Ra. Untuk bacaan lanjut mengenai Firaun Akhenaten: https://www.thepatriots.asia/firaun-akhenaten-penyebar-agama-monotheism-di-mesir-purba/https://www.thepatriots.asia/nabi-yusuf-firaun-akhenaten-al-malikul-misr-dan-al-aziz/ Kepopularitan Dewa Amun-Ra bukan sahaja berlaku di Mesir bahkan sosok mitos ini dijadikan sandaran (benchmark) oleh bangsa Yunani menciptakan Dewa Zeus dan bangsa Rom yang menciptakan Dewa Jupiter. Penyembahan kepada Dewa Amun-Ra tidak berlangsung lama setelah Mesir ditaklukkan oleh empayar Rom dibawah pimpinan Kaisar Augustus (525 SM). Dengan penaklukan ini maka berakhirnya kegemilangan kerajaan Firaun Mesir yang berkuasa selama 3000 tahun lamanya. Masyarakat Mesir mula memeluk agama Kristian pada sekitar tahun 40-60 Masihi sebelum Mesir menjadi negara berpenduduk majoriti beragama Islam setelah peristiwa pembukaan Mesir oleh panglima Amru al-As.  ⁴. Double-crown atau Mahkota Ganda merupakan mahkota yang dipakai oleh para Firaun yang diakui sah sebagai pemilik kerajaan Mesir yang mana setiap orang yang diangkat menjadi Firaun mengaku sebagai titisan daripada Dewa Osiris dan Dewi Isis. Mahkota ini pada asalnya terbahagi kepada dua iaitu Mahkota Merah (Deshret) yang dipakai oleh pemerintah Mesir Hulu (Upper Egypt) dan Mahkota Putih (Hedjet) yang dipakai oleh pemerintah Mesir Hilir (Lower Egypt). Kedua buah simbol kekuatan sang raja ini digabungkan oleh Raja Narmer menjadi mahkota Pschent. Baginda juga diiktiraf sebagai pendiri kerajaan Mesir pertama, pendiri kerajaan pertama di dunia dan pemula fasa Kerajaan Awal (Early Dynastic Period) yang merangkumi Dinasti Pertama dan Dinasti Kedua. Untuk bacaan lanjut mengenai Dewa Osiris dan Dewi Isis: https://www.thepatriots.asia/dewi-isis-air-matanya-membanjiri-sungai-nil/ Sumber rujukan: 1. Amun, Ancient History Encyclopedia oleh Joshua J.Mark. 2. Amun: King of Egyptian God, Ancient Egypt Online. 3. A Brief History of Egypt oleh Arthur Goldschmidt Jr. 4. The History of Ancient Egypt oleh Profesor Bob Brier. 5.  A Short History of Egypt dikumpulkan dari kajian W.B Emery, Jean Vercoutter, J.H Breasted, Lord Kinross dan G.E Kirkk.


Benarkah Kutipan GST Membebankan & SST Akan Meringankan Beban Rakyat?

“TIDAK MUNGKIN SST MEMBEBANKAN RAKYAT LEBIH DARIPADA GST KERANA JUMLAH KUTIPAN GST BERNILAI RM44 BILLION YANG MANA IANYA LEBIH BANYAK DARIPADA ANGGARAN KUTIPAN SST IAITU RM21 BILLION.”“OLEH ITU JIKA DIBANDINGKAN DENGAN GST, KERAJAAN TELAH MENGEMBALIKAN RM23 BILLION KEPADA RAKYAT”

BENARKAH KENYATAAN INI?

Ada beberapa perkara yang harus diperhalusi dan diambil kira bagi memahami mengapa kutipan GST lebih tinggi berbanding SST dan adakah benar bahawa RM23 bilion akan dikembalikan kepada rakyat.

1. Bilangan barangan dan perkhidmatan yang dikenakan cukai

GST mengenakan cukai ke atas semua barang dan perkhidmatan melainkan mana-mana item yang dikecualikan. SST pula secara amnya semua barang dan perkhidmatan tidak dikenakan cukai melainkan beberapa item yang dinyatakan.

Sebagai rekod, SST sebelum ini telah cukai ke atas 359 barangan dan 73 perkhidmatan, mewakili 46% daripada keseluruhan barangan dan perkhidmatan pengguna.

Manakala GST pula mengenakan cukai ke atas 670 barangan dan perkhidmatan, mewakili 71% daripada keseluruhan barangan dan servis pengguna.

Maka dari segi bilangan barang sahaja, kutipan GST memang sepatutnya lebih tinggi dari SST dan untuk mengatakan bahawa kutipan GST lebih tinggi kerana cukai berlapis ini adalah tidak tepat.

2. Lari Cukai

Antara punca kutipan SST lebih rendah berbanding GST adalah daripada aktiviti mengelak cukai. Purata nilai aktiviti mengelak cukai bagi IKS sahaja sebelum 2014 tidak pernah kurang daripada RM600 juta setahun (Berdasarkan apa yang dikesan kerajaan sahaja).

Tengok sahaja harga yang naik selepas GST diperkenalkan adalah satu tanda aktiviti mengelak cukai ini berlaku. Hal ini kerana peniaga cuba untuk ‘cover’ margin keuntungan dengan memindahkan kos bayaran cukai kepada pengguna.

Malah bukti yang paling jelas sekali adalah apabila kerajaan lama dahulu menganggarkan RM30+ Billion kutipan GST setahun, namun mereka berjaya memungut cukai GST sehingga mencecah RM44 Billion. Perkara ini membuktikan sistem SST itu mempunyai loophole yanng besar berbanding GST.3. Black Money aka Illicit Money

Duit-duit haram dan ‘black economy’ seperti perkhidmatan ahlong, mafia, gangsters dan pelacuran sudah pasti tidak pernah membayar cukai bagi ‘perniagaan’ mereka. Sebelum ini secara tidak lansung mereka perlulah juga membayar GST pembelian barang tetapi dengan SST mereka boleh ‘lari’ daripada membayar cukai.

Ini belum lagi mengambil kira duit-duit yang di’cuci’ menggunakan yayasan dan persatuan.

Satu lagi, illicit money, duit-duit haram ini juga tidak lagi boleh dicukai apabila tiada lagi sistem GST.

Tahukah anda berapa besarnya illicit outflow dari Malaysia yang telah keluar negara sejak 2005 hingga 2014?

Menurut Dr Jomo dalam kajian beliau di Global Financial Integrity (GFI) yang mana telah meletakkan Malaysia sebagai negara nombor 5 di dunia bagi illicit capital flight, kiranya kedudukan Malaysia ini baik sedikit sahaja berbanding China, Russia, Mexico and India.

“between 8 and 13 per cent of the US$3.6 trillion total trade from 2005 to 2014, which translated to between about US$287 billion and US$466 billion.

In 2014, the last year which comprehensive data was available, illicit financial outflows from Malaysia were estimated at between 6 and 10 per cent of total trade of about US$443.2 billion, or between about US$26.6 billion and US$44.3 billion” – Dr Jomo

Bayangkan betapa banyaknya cukai yang kerajaan boleh kutip daripada duit-duit tersebut sekiranya ianya dibelanjakan di dalam Malaysia kita sebelum mereka buat capital flight?

4. Tiada lagi sistem cukai berkesan untuk pekerja asing, PATI dan pelancong

Dengan ketiadaan sistem GST makanya tiadalah juga cukai terus bagi golongan-golongan diatas. Berapa kerat sahaja pekerja asing dan PATI yang membayar cukai pendapatan?

Penghapusan GST ini merupakan satu khabar gembira bagi pekerja asing dan PATI, dapat gaji bersih begitu sahaja. Dalam masa yang sama mereka juga turut menikmati infrastruktur dan kemudahan awam di Malaysia.

Kesimpulannya, berdasarkan hujah-hujah diatas, untuk menyatakan bahawa jumlah kutipan cukai SST itu sedikit maka ianya tidak membebankan rakyat seperti mana GST dan RM23 Billion telah dikembalikan kepada rakyat adalah satu statement yang ‘overshoot‘.RUJUKAN: 1) New Straits Times: 30/4/2018 – After three years, GST has saved billions lost in SSTKit Penerangan GST2) Research Gate: Cash economy: Tax evasion amongst SMEs in Malaysia3) Malay Mail: 2/5/2017 – Up to US$431b in illicit outflows from Malaysia over past decade


Tulisan Sejarah Melayu Terbaik Professor Khoo

Kita berdukacita atas pemergian Prof. Khoo Kay Kim, bukan hanya kerana beliau ialah sejarawan terulung tanah air dan juga perangka Rukun Negara, tapi juga kerana tiada orang lain yang dapat menceritakan sejarah Malaysia (dan Melayu) dengan begitu ‘lively’ sekali seperti beliau.

Aku tak ada apa-apa memori bersama Prof. Khoo. Prof. Khoo tak kenal aku, aku pun hanya pernah jumpa beliau sekali dalam satu syarahan 6 tahun lepas dan tanya soalan entah apa-apa. Tapi aku memang gemar membaca hasil tangan beliau.

Kalau korang baca tulisan Prof. Khoo, salah satu perkara yang sering diulang oleh beliau ialah ‘mitos pengasasan’ (foundation myth) Bangsa Melayu seperti yang terkandung dalam Sejarah Melayu (Sulalatus Salatin), di mana Raja-Raja Melayu dipotret sebagai susur-galur keturunan ‘Bukit Siguntang’.

Prof. Khoo sebut pasal benda ni dalam artikel ‘Raja Lumu/Sultan Salehuddin: The Founding of the Selangor Dynasty’ (Jurnal JMBRAS, tahun 1985) yang aku screenshot ni, dalam ‘The Perak Sultanate: Ancient and Modern’ (Jurnal JMBRAS, tahun 1986), dan of course dalam ‘Malay Society: Transformation & Democratisation’ (Pelanduk, 1991) yang bagi aku, buku terbaik bagi ‘layman’ untuk mendalami sejarah Melayu bukan versi buku teks.

Dalam menceritakan sejarah kerajaan di setiap negeri Melayu, Prof. Khoo akan mengaitkan salasilah kerajaan-kerajaan ini balik kepada Kerajaan Melayu Melaka yang kemudian disambungkan kepada Sang Nila Utama, Sang Sapurba dan ultimately kepada Iskandar Zulkarnain.

Benda ni mungkin asing bagi ramai orang hari ni, tapi ia bagai ‘common sense’ pada zaman dahulu. Prof. Khoo memetik quote daripada Sultan Abdul Malik Mansur Shah pada tahun 1818 yang berbunyi:

‘I am a king of the ancient race. I am he who holds the royal sword and the dragon betel stand and the shellfish which came out of the sea, which came down from Bukit Siguntang’

(Beta adalah tertua dari segala raja ini. Betalah yang memegang Cura Si Manjakani, Pontoh Bernaga dan Mestika Embun, yang turun daripada Bukit Siguntang)

Prof. Khoo gali quote ni daripada catatan John Anderson bertahun 1824. Aku tak pernah lihat mana-mana sejarawan yang begitu konsisten dalam mengungkit mitos pengasasan Bukit Siguntang selain Prof. Khoo, hatta sejarawan berbangsa Melayu. Dan aspek Prof. Khoo ni mempengaruhi aku dalam menyantuni sejarah Melayu (rujuk tulisan lama aku di https://www.facebook.com/ayman.rashdan.wong/posts/10210312313523841)

Dalam tulisan Prof. Khoo, mitos pengasasan ini memberi asas kepada konsep ‘daulat’ dalam ideologi politik Melayu. Kelangsungan Bangsa Melayu is basically kelangsungan ‘daulat’.

Bagi aku pulak, makna mitos pengasasan ni jauh lebih besar daripada ‘daulat’, aku masih cuba untuk figure out, tapi bagi aku ia ada something, tak kurang berbanding kepentingan mitos ‘Dangun’ dalam historiografi Bangsa Korea.

Nak hidupkan kembali ‘roh bangsa’, nak jadi bangsa yang hebat, kita wajib kaji balik benda-benda macam tu, walaupun generasi kita pada hari ini begitu alergik dengan everything sejarah dan tradisi Melayu. Tak ada bangsa di dunia ini, boleh maju ke depan dengan ‘cut off the past’.

Dan hari ini kita kehilangan antara insan rare yang mampu mengaitkan ‘the past’, ‘the present’ and ‘the future’ untuk tujuan ‘nation-building’. Di waktu negara sedang mengalami kecelaruan naratif kebangsaan, pemergian Prof. Khoo agak unsettling bagi aku.


Sejarah Permainan Kiub Rubik

Tiada siapa sangka yang Kiub Rubik akan menjadi popular. Kadar jualan terawalnya pada Mei 1980 hanya biasa-biasa sahaja. Kalau tengok pada sejarah, kiub ini mempunyai dua asal-usul.

Pada Mac 1970, seorang pencipta puzzle bernama Larry D. Nichols telah mereka sebuah “kotak berpusing” dan berdaftar cap paten Canada untuk melindungi hakciptanya.

Dua tahun kemudian, Nichols melanjutkan cap paten ini di Amerika Syarikat. Sementara itu, Frank Fox pula telah menciptakan sebuah “alat hiburan” puzzle berpusing dengan cap paten United Kingdom pada 16 Januari 1974.

Jadi Nichols dan Fox menawarkan sebuah permainan minda tersendiri. Tidak lama kemudian, ada orang ketiga pula. Emo Rubik sedang cuba kaji tentang struktur binaan – bagaimana sesuatu boleh berpusing tetapi tidak keluar daripada “landasannya”.

Kiub diciptanya juga menjadi alat pembelajaraan. Anak-anak muridnya belajar pasal model 3D dengan menggunakan kiub sebagai bayangan (Sagert, 2007).

Rubik pun pusing punya pusing kiub sendiri. Kemudian baru beliau sedar – “ini puzzle!” Jadi pada 30 Januari 1975, paten keempat pula masuk pendaftaran kali ini di Hungary.

Situasi ini rumit, tetapi semua pendaftar dianggap pemegang produk sah. Rubik memberi izin kepada seorang peniaga bernama Tibor Laczi untuk bawa kiub Pesta Permainan Nuremberg untuk mensensasikannya (Holper, 2006).

Seperti yang diceritakan, jualan terawal tidak begitu hebat pun. Orang tidak tahu tujuan Kiub Rubik. Rezeki Rubik teruka pada September 1979, apabila Ideal Toys mula hidu pasal Kiub Rubik. Bincang punya bincang, Ideal Toys dan Rubik mencapai kata sepakat. Sebelum menjalinkan persepakatan, Ideal Toys berdaftar cap dagangan untuk mengukuhkan nama “Kiub Rubik”. Ideal menggunakan pengaruh iklan televisyen dengan sentuhan akhbar untuk promosi.

Dan pada penghujung tahun 1980, Kiub Rubik memenangi Anugerah Khas Game of the Year di Amerika Syarikat, Jerman, Perancis dan United Kingdom. Setahun kemudian, satu dunia menjadi gila pada Kiub Rubik.

Pada tahun 1983, sebanyak 200 juta Kiub Rubik dijual di seluruh dunia. Pengaruh Kiub Rubik mendapat perhatian the Washington Post dan New Scientist. Mereka nampak permainan ini dijual kalah makanan segera tidak kira lapisan usia.

Populariti Kiub Rubik mencanak betul-betul selepas Munich mengadakan peraduan “speedcubing” (pusing paling cepat).

Dalam kalangan 200 juta pembeli, seberapa saja berjaya menyelesaikan Kiub Rubik sampai seorang profesor dalam bidang matematik mengeluarkan sebuah buku bagi menjelaskan helah dan strategi.

Pengembalian Kiub Rubik

Semua boleh faham kenapa Kiub Rubik boleh popular. Zaman itu tiada permainan video seperti hari ini. Media sosial pun tiada. Jadi semua pakat ada masa untuk memutarkan kiub sampai dapat jawapan betul. Malah kiub ini juga memberi manfaat kesihatan kepada pengguna.

Sesetengah orang berkata hilang stres kerana main Kiub Rubik… ada yang cakap lagi tambah stres. Entah mana yang betul. Akan tetapi dari segi saintifik memang banyak manfaat Kiub Rubik.

Populariti kiub ini hanya bertahan selama empat tahun sahaja, sebelum mula kecundang tanpa sensasi panas lagi. Sungguhpun begitu, orang ramai kembali berbicara pasal Kiub Rubik bermula tahun 2001. Acara speedcubing pun kembali pada tahun 2003, diadakan di Toronto dengan 83 orang peserta.

Kalau dulu orang ramai membeli buku dan perah otak cuba faham helah kiub. Sekarang orang buka YouTube untuk belajar kaedah betul.  Bagi orang yang boleh bersabar, Kiub Rubik memang terbaik. Tetapi orang tangan cepat menggeletar baik jangan main.

RUJUKAN:

Holper, P. (2006). Inventing Millions. Orient. Halaman 64-65.

Sagert, K. (2007). The 1970s (American Popular Culture Through History). Greenwood Press. Halaman 130.


Datuk Shahrudin Mohd Ali: Ketua Tentera Yang Menjadi Raja Pecut Negara

Sebut saja raja pecut acara lumba lari, nama-nama seperti Usain Bolt, Justin Gatlin dan Asafa Powell pasti meniti di bibir kita. Bagi yang sudah mengenali pelari pecut hebat seperti Watson Nyambek, Nazmizan Mohamad dan Khairul Hafiz Jantan.

Namun kita tidak sedar ada seorang legenda Olimpik yang pernah beraksi untuk negara pada tahun 60-an dalam acara berkenaan. Orang itu ialah Mejar Jeneral (B) Datuk Shahrudin Mohd Ali.Mungkin ada menggaru kepala kerana tidak mengetahui kehebatan susuk tubuh berusia 80 tahun ini.

Bahkan, beliau sendiri mengakui bila bercerita kisahnya beraksi di Sukan Olimpik 1960 (Rom, Itali) dan Sukan Olimpik 1964 (Tokyo, Jepun) kepada 23 cucunya, mereka hanya mampu ketawa dan tidak percaya kisah yang dibawanya.

Hakikatnya, Datuk Shahrudin sememangnya atlet hebat pada zaman mudanya dan pernah mewakili negara untuk acara 100 meter dan 200 meter dalam dua temasya sukan berkenaan. Selain dikenali sebagai seorang atlet, beliau juga merupakan seorang juruterbang t3nt3ra yang hebat dan pernah berpeluang menerbangkan pesawat seperti pesawat supersonik F-5 dan jet pejuang F-86 Sabre.

Dalam satu temubual bersama Free Malaysia Today, Datuk Shahrudin berkata, “Mengharungi kehidupan yang susah dan bersedia bekerja dari bawah untuk berjaya mengajar anda untuk menghargai semua perkara dalam kehidupan dan bersikap rendah diri.”

Penglibatan beliau dalam dunia sukan bermula semasa di Tingkatan Enam Rendah di Kolej T3nt3ra Diraja selepas menamatkan persekolahan di Sekolah Tinggi Melaka.Aktiviti perekrutan t3nt3ra menyaksikan Datuk Shahrudin terpilih sebagai sebahagian daripada tiga orang yang perlu menghadiri ujian aptitud di Singapura.

Walaupun berjaya melepasi ujian tersebut dengan baik, beliau pada awalnya tidak berminat menyertai T3nt3ra Udara Diraja Malaysia (TUDM) kerana lebih suka menjadi seorang peladang.

Bagaimanapun, selepas diminta mempertimbangkan semula keputusan oleh komandannya, Datuk Shahrudin menyertai TUDM sebagai pegawai kadet pada usia 20 tahun. Dalam tempoh 13 tahun seterusnya, beliau kemudian dilantik sebagai komander markas TUDM sebelum bergelar timbalan ketua TUDM sembilan tahun kemudian.

Penglibatan Datuk Shahrudin bermula apabila latihan keras di KTD mendorongnya menyertai acara olahraga, hoki dan tinju. Beliau bernasib baik kerana mendapat bimbingan ramai jurulatih yang baik semasa di KTD.

Tambahnya, “Saya beruntung kerana mempunyai jurulatih yang baik seperti pegawai waran Mr Stavely dan guru pendidikan jasmani Mr Nichols. Operator kantin Mr Lim turut memberi saya tambahan makanan agar saya kekal cergas.”Pengaruh gurunya dapat dilihat dengan jelas semasa penyertaan awalnya di Sukan Olimpik 1960

Sebelum berangkat ke Rom, Datuk Shahrudin pada awalnya akan memakai kasut pepaku yang dibuat oleh tukang kasut kolejnya dan direka oleh Nichols. Tambahnya, kasut tersebut membantunya mencatat masa 10.6 saat semasa di atas padang sebelum diberi kasut sebenar pada hari pemergiannya.

Pencapaian Datuk Shahrudin dalam acara olahraga sememangnya amat membanggakan. Selain pernah bertanding sebanyak dua kali di Sukan Olimpik, beliau juga pernah memenangi pingat perak untuk acara 100 meter dan 200 meter untuk Sukan SEAP pertama di Bangkok, Thailand (1959) dan pingat perak untuk Sukan Asia 1962 di Jakarta, Indonesia.

Datuk Shahrudin juga pernah diberi penghormatan sebagai pembawa panji negara pada Sukan Olimpik 1964 dan menyalakan obor Sukan SEA 1989 di Kuala Lumpur bersama bintang badminton negara Sylvia Ng. Sehingga hari ini, rekod 21.6 saat dalam acara 200 meter masih belum dapat dipecahkan oleh mana-mana atlet Angkatan T3nt3ra Malaysia.

Selain olahraga, beliau juga pernah berkecimpung dalam sukan ragbi dan pernah beraksi selama 25 tahun untuk Blackhawks TUDM.  Berikutan latar belakangnya dalam sukan ragbi, tidak hairanlah mengapa Datuk Shahrudin juga pernah dipilih sebagai naib presiden Kesatuan Ragbi Malaysia (KRM).

Pada tahun 70-an, beliau juga pernah melibatkan diri dalam acara silat lincah.Bila ditanya tentang perihal atlet sukan hari ini, Datuk Shahrudin menyifatkan dengan pelbagai bentuk bantuan termasuk insentif kewangan dan jurulatih asing, itu sepatutnya membantu mereka melakar kejayaan di peringkat antarabangsa.

Tambahnya, atlet kebangsaan bukan saja perlu kelihatan tinggi dan tegap secara fizikal tetapi kuat bila beraksi di arena antarabangsa. Beliau juga menegaskan pendidikan dan sukan harus dijalankan secara seiring seperti dilakukan jurulatih Amerika Syarikat.

Di negara Uncle Sam itu, jurulatih bukan sekadar jurulatih di padang latihan tetapi turut berperanan sebagai pendidik agar atlet yang dilatih berjaya dalam kedua-dua lapangan.
Tambahnya lagi, Yayasan Kebajikan Atlet Kebangsaan (YAKEB) boleh membantu dalam hal ini dengan tambahan bantuan daripada pihak kerajaan.

Bila ditanya mengapa beliau tidak melibatkan diri dalam olahraga selepas bersara, Datuk Shahrudin memberitahu beliau dinafikan berbuat demikian. Kegagalan tersebut berlaku kerana pada ketika itu, ATM bukan sebahagian daripada ahli Kesatuan Olahraga Amatur Malaysia (KOAM) sehingga tahun 1983.

“Saya cuba menyertai persatuan negeri tetapi mereka merupakan kumpulan yang rapat dan tidak bersedia menerima sesiapa dari luar lingkaran mereka. Saya cuba juga menceburi dunia politik tetapi tidak dapat berbuat demikian atas sebab sama,” ujarnya.

Hari ini, beliau lebih dikenali dalam dunia hartanah dan menjadi pengarah dalam beberapa buah syarikat.

RUJUKAN: